***Монгол Улсын Их Хурлын 2012 оны хаврын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 04 дүгээр сарын 11-ний өдөр (Лхагва гариг)-ийн хуралдаан 10 цаг 00 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн А.Тлейхан ирц, хэлэлцэх асуудлыг танилцуулж хуралдааныг даргалав.

*Хуралдаанд ирвэл зохих 18 гишүүнээс 10 гишүүн ирж, 55.5 хувийн ирцтэй байв. Үүнд:*

***Чөлөөтэй:*** Ц.Даваасүрэн.

***Өвчтэй:*** Д.Одбаяр.

***Тасалсан:*** Д.Кёкүшюзан Батбаяр, Ц.Баярсайхан, Л.Гүндалай, Д.Очирбат, Ч.Улаан, Ө.Энхтүвшин.

***Нэг. Боловсролын тухай хуульд нэмэлт, өөрчлөлт оруулах тухай, Бага, дунд боловсролын тухай хуульд нэмэлт, өөрчлөлт оруулах тухай, Сургуулийн өмнөх боловсролын тухай хуульд нэмэлт, өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хуулийн төслүүд (Засгийн газраас болон Улсын Их Хурлын гишүүн Д.Оюунхорол нараас өргөн мэдүүлсэн, эцсийн хэлэлцүүлэг)***

Хэлэлцэж буй асуудалтай холбогдуулан Боловсрол, соёл, шинжлэх ухааны дэд сайд Б.Ундармаа, тус яамны Төрийн захиргаа удирдлагын газрын дарга Л.Цэдэвсүрэн, Мэргэжлийн боловсролын газрын дарга М.Баасанжав, Ерөнхий боловсролын газрын дарга Д.Эрдэнэчимэг, Улсын Их Хурын Тамгын газрын Эрх зүй, хууль тогтоомжийн хэлтсийн ахлах зөвлөх Л.Өлзийсайхан, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, Р.Болормаа нар байв.

Хуулийн төслийн эцсийн хэлэлцүүлэгт бэлтгэсэн талаарх танилцуулгыг ажлын хэсгийн ахлагч, Улсын Их Хурлын гишүүн Д.Оюунхорол танилцуулав.

Танилцуулгатай холбогдуулан Улсын Их Хурлын гишүүн С.Ламбаа, С.Бямбацогт, П.Алтангэрэл, Д.Дондог нарын асуусан асуултад Улсын Их Хурлын гишүүн Д.Оюунхорол, ажлын хэсгээс Б.Ундармаа, Л.Өлзийсайхан, Д.Эрдэнэчимэг нар хариулж, тайлбар хийв.

Байнгын хорооны дарга, Улсын Их Хурлын гишүүн А.Тлейхан Боловсролын тухай хуульд нэмэлт, өөрчлөлт оруулах тухай хуулийн төсөл болон дагалдан гарах хуулийн төслийн эцсийн хэлэлцүүлэгт ажлын хэсгээс гаргасан зарчмын зөрүүтэй саналын томъёоллоор санал хураалт явуулав.

***Нэг. Боловсролын тухай хуульд нэмэлт, өөрчлөлт оруулах тухай хуулийн төслийн талаар:***

1.Улсын Их Хурлын гишүүн С.Эрдэнэ, П.Алтангэрэл, Д.Оюунхорол, А.Тлейхан нарын гаргасан, Төслийн 1 дүгээр зүйлийн 1 дэх заалтад дор дурдсан агуулгатай 3.1.15 дахь заалт нэмэх:

“3.1.15.”боловсролын туслах ажилтан” гэж бүх шатны боловсролын сургалтын байгууллагын нягтлан бодогч, нярав, тогооч, манаач, үйлчлэгч, мужаан, цахилгаанчин, слесарь, галч болон үйлчилгээний бусад ажилтныг;” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

Дээрх саналтай холбогдуулан Улсын Их Хурлын гишүүн С.Ламбаагийн асуусан асуултад Улсын Их Хурлын гишүүн Д.Оюунхорол хариулж, тайлбар хийв.

2.Улсын Их Хурлын гишүүн С.Эрдэнэ, П.Алтангэрэл, Д.Оюунхорол, А.Тлейхан нарын гаргасан, Төслийн 1 дүгээр зүйлийн 1 дэх заалтад дор дурдсан агуулгатай 43.6 дахь хэсэг нэмэх:

“43.6.төрийн болон орон нутгийн өмчийн ерөнхий боловсролын сургууль, цэцэрлэгт энэ хуулийн 3.1.15-д заасан албан тушаалд 25 ба түүнээс дээш жил ажилласан иргэн өндөр насны тэтгэвэр тогтоолгоход 12 сарын, сум, тосгон, багийн сургууль, цэцэрлэгт 10 ба түүнээс жил ажилласан бол өндөр насны тэтгэвэр тогтоолгоход 18 сарын үндсэн цалинтай нь тэнцэх хэмжээний нэг удаагийн мөнгөн тэтгэмжийг ажиллаж байгаа байгууллагаас олгох бөгөөд шаардагдах зардлыг нь тухайн жилийн төсөвт тусгах.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

3.Улсын Их Хурлын гишүүн С.Эрдэнэ, П.Алтангэрэл, Д.Оюунхорол, А.Тлейхан нарын гаргасан, Хуулийн дагаж мөрдөх хугацааг 2013 оны 1 дүгээр сарын 1-нээс эхлэн дагаж мөрдөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

***Хоёр. Бага, дунд боловсролын тухай хуульд нэмэлт, өөрчлөлт оруулах тухай хуулийн төслийн талаар:***

4.Улсын Их Хурлын гишүүн С.Эрдэнэ, П.Алтангэрэл, Д.Оюунхорол, А.Тлейхан нарын гаргасан, Төслийн 1 дүгээр зүйлийн 2 дахь заалт буюу 14 дүгээр зүйлийн дор дурдсан агуулгатай 14.11 дэх хэсгийг хасах.

“14.11.Төрийн өмчийн олон улсын хөтөлбөрийн сургалттай ерөнхий боловсролын сургуулийн олон улсын шалгалтыг зохион байгуулах, олон улсын сурах бичиг, сургалтын хэрэглэгдэхүүн болон сургалтын бусад нэмэлт үйл ажиллагаатай холбогдон гарах нэмэгдэл зардлын хэмжээг боловсролын асуудал эрхэлсэн төрийн захиргааны төв байгууллагаас баталсан жишгийг үндэслэн сургуулийн зөвлөл тогтооно. Сургалтын нэмэгдэл зардлыг эцэг, эх, асран хамгаалагчаас гаргуулж болно” гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

5.Улсын Их Хурлын гишүүн С.Эрдэнэ, П.Алтангэрэл, Д.Оюунхорол, А.Тлейхан нарын гаргасан, Төслийн 2 дугаар зүйлийн 1 дэх заалт буюу 7 дугаар зүйлийн 7.2 дахь хэсгийн “суурь боловсролыг 10” гэснийг “суурь боловсролыг 9” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

Дээрх саналтай холбогдуулан Улсын Их Хурлын гишүүн Д.Оюунхорол, Д.Дондог нар тайлбар хийв.

**А.Тлейхан:** -Боловсролын тухай хуульд нэмэлт, өөрчлөлт оруулах тухай, Бага, дунд боловсролын тухай хуульд нэмэлт, өөрчлөлт оруулах тухай, Сургуулийн өмнөх боловсролын тухай хуульд нэмэлт, өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Оюунхорол Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 11 цаг 10 минутад хэлэлцэж дуусав.***

***Хоёр. Соёлын өвийг хамгаалах тухай хуулийн төсөл (Шинэчилсэн найруулга), Ашигт малтмалын тухай хуульд нэмэлт, өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, эрүүгийн хуульд нэмэлт, өөрчлөлт оруулах тухай, Төр, сүм хийдийн харилцааны тухай хуулийн зарим заалтыг хүчингүй болсонд тооцох тухай хуулийн төслүүд (хэлэлцэх эсэх)***

Хэлэлцэж буй асуудалтай холбогдуулан Боловсрол, соёл, шинжлэх ухааны дэд сайд Б.Ундармаа, тус яамны Төрийн захиргааны удирдлагын газрын дарга Л.Цэдэвсүрэн, мэргэжилтэн С.Мөнхөөлэй, Соёл, урлагийн бодлогын газрын дарга Б.Наранзун, тус газрын ахлах мэргэжилтэн З.Оюунбилэг, Соёлын өвийн төвийн захирал Ш.Энхбат, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Д.Энхгэрэл, Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, Р.Болормаа нар байв.

Хуулийн төслийн талаарх танилцуулгыг Боловсрол, соёл, шинжлэх ухааны дэд сайд Б.Ундармаа танилцуулав.

Танилцуулгатай холбогдуулан Улсын Их Хурлын гишүүн П.Алтангэрэл, С.Бямбацогт, Д.арвин, С.Ламбаа, Д.Оюунхорол нарын асуусан асуултад ажлын хэсгээс Б.Ундармаа, З.Оюунбилэг, Ш.Энхбат, Л.Цэдэвсүрэн нар хариулж, тайлбар хийв.

Хэлэлцэх эсэх асуудалтай холбогдуулан Улсын Их Хурлын гишүүн Д.Арвин, С.Ламбаа нар санал хэлэв.

**А.Тлейхан:** -Соёлын өвийг хамгаалах тухай хуулийн төсөл, Ашигт малтмалын тухай хуульд нэмэлт, өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, эрүүгийн хуульд нэмэлт, өөрчлөлт оруулах тухай, Төр, сүм хийдийн харилцааны тухай хуулийн зарим заалтыг хүчингүй болсонд тооцох тухай хуулийн төслүүдийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Арвин Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 11 цаг 50 минутад өндөрлөв.***

***Тэмдэглэлтэй танилцсан:***

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА А.ТЛЕЙХАН

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

**БАЙНГЫН ХОРООНЫ 04 ДҮГЭЭР САРЫН 11-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 00 минутад эхлэв.***

**А.Тлейхан:** -Эрдэнээ гишүүн ирээд бүртгүүлээд гарсан. Саналаа хэлсэн байгаа дэмжиж байгаа гэж. Одоо Очирбат гишүүн, Арвин гишүүн хоёр орж ирж байгаа юм байна. Ингээд ирц хүрч байна.

Өнөөдрийн хуралдаанаар хэлэлцэх асуудлаа танилцуулъя.

Нэгдүгээрт, Боловсролын хуульд нэмэлт, өөрчлөлт оруулах, Засгийн газраас болон Улсын Их Хурлын гишүүн Оюунхорол, Энхтүвшин, Сайханбилэг, Одбаяр, Очирбат, Ж.Энхбаяр, Эрдэнээ, Лүндээжанцан, Наранхүү, Бямбацогт, Бадамсүрэн, Дондог, Алтангэрэл нараас өргөн барьсан хуулийн эцсийн хэлэлцүүлгийг хийе.

Хоёрдугаарт, Соёлын өвийг хамгаалах тухай хуулийн шинэчилсэн найруулга, Ашигт малтмалын тухай хуульд нэмэлт оруулах тухай хууль, аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хууль, Эрүүгийн хуульд нэмэлт оруулах тухай хууль, Төр, сүм хийдийн харилцааны тухай хуулийн зарим заалтыг хүчингүй болгох тухай хуулиудын төслийг хэлэлцэнэ гэж төлөвлөж байгаа.

Өөр саналтай гишүүд байна уу? Байхгүй бол хэлэлцэх асуудлаа батлах уу? за баталъя. Хэлэлцэх асуудлаа баталчихъя. 2 асуудал хэлэлцэнэ гэж.

Тэр чинь нэгдсэн чуулганаар л орох гээд байгаа шүү дээ. Байнгын хороо хэлэлцчихсэн асуудал.

Ламбаа гишүүн.

**С.Ламбаа:** -Тэр эрүүл мэндийн чиглэлээр өргөн баригдсан хуулиудаас сэтгэцийн эрүүл мэндийн тухай хууль шинэчилсэн найруулгаар өргөн баригдсан л даа. Тэгээд энэ хуулийн хэлэлцэх эсэх асуудлыг одоо хэлэлцэх хэрэгтэй байна. Одоо өнөөдөр бол энэ сэтгэцийн эмгэг өвчин биш эмгэг болчихоод байгаа. Тийм учраас одоо энэ сэтгэцийн эмгэгийг зохицуулах хуулийг цоо шинээр найруулж оруулж ирсэн шүү дээ. Тэгээд энэ хуулийг одоо яагаад хэлэлцэхгүй байнаа. Хэлэлцэх эсэхийг нь ядаж шийдмээр байна шүү дээ. Энэ соёлын өвтэй хамт оруулж ирээд л одоо хэлэлцэх эсэхийг нь шийдээд, тэрэн дээр ямар нэг асуудал байхгүй шүү дээ ер нь бол. Нийгмийн шаардлага болчихоод байгаа шүү дээ одоо энэ сэтгэцийн эмгэг чинь.

Тийм учраас сэтгэцийн эмгэгийг сэтгэцийн эрүүл мэндийн тухай хуулийн шинэчилсэн найруулгын хэлэлцэх эсэх асуудлыг нь шийдвэрлэж өгөөч ээ, оруулж өгөөч ээ л гэж хүсмээр байх юм.

**А.Тлейхан:** -Хэзээ өргөн барилаа. Тэгье Ламбаа сайд аа, бид дараагийн 7 хоногийн төлөвлөгөөнд оруулаад дараагийн Байнгын хорооны хурлаар оруулж хэлэлцүүлье.

Сая төлөвлөгөөгөө баталчихсан. Одоо ажлын хэсгийн танилцуулгыг ажлын хэсгийн ахлагч Оюунхорол хийнээ. Оюунхорол гишүүнийг урьж байна.

**Д.Оюунхорол:** -Монгол Улсын Засгийн газраас 2011 оны 12 дугаар сарын 20-ны өдөр Улсын Их Хуралд өргөн мэдүүлсэн Боловсролын тухай хуульд нэмэлт, өөрчлөлт оруулах тухай, Бага, дунд боловсролын тухай хуульд нэмэлт, өөрчлөлт оруулах тухай, Сургуулийн өмнөх боловсролын тухай хуульд нэмэлт, өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай болон Улсын Их Хурлын гишүүн Оюунхорол, Эрдэнэ нарын нэр бүхий гишүүдээс 2011 оны 12 дугаар сарын 26-ны өдөр Улсын Их Хуралд өргөн мэдүүлсэн Боловсролын тухай хуульд өөрчлөлт оруулах тухай хуулийн төслийн анхны хэлэлцүүлгүүдийг 2012 оны 2 дугаар сарын 16-ны өдрийн нэгдсэн хуралдаанаараа хэлэлцээд, төслийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн юмаа.

Нэгдсэн хуралдааны анхны хэлэлцүүлгээр Улсын Их Хурлын гишүүдийн олонхийн дэмжлэг авсан саналуудыг төсөлд бүрэн тусгаж, зохих өөрчлөлтүүдийг оруулан, хууль тогтоомжийн техникийн шаардлагын дагуу нэр томъёогий нь жигдлэн, зүйл заалт, зарим дугаарыг өөрчилж, зохих найруулгуудыг бүрэн хийж, төсөлд тусгалаа. Тухайлбал, аймаг, дүүргийн боловсролын газар сурагчдын дүрэмт хувцасны нэгдсэн загварыг батлах, ерөнхий боловсролын сургууль, цэцэрлэгийн багш, удирдах албан тушаалтны мэргэжлийн зэрэг, ур чадварыг өмчийн хэлбэрийг үл харгалзан улсын төсвийн хөрөнгөөр 5 жил тутам дээшлүүлж байх, бүх шатны сургууль цэцэрлэгт энэ хуулийн 43.1.2-т заасан албан тушаалд 25 ба түүнээс дээш жил ажилласан иргэн өндөр насны тэтгэвэр тогтоолгох бол 24 сарын, үүнээс сум тосгон, багийн сургууль, цэцэрлэгт 10 ба түүнээс дээш жил ажилласан бол 36 сарын, үндсэн цалинтай нь тэнцэх хэмжээний нэг удаагийн мөнгөн тэтгэмжийг улсын төсвөөс өмчийн хэлбэрийг үл харгалзан ажиллаж байгаа байгууллагаар нь дамжуулан олгоно.

Төрийн бус өмчийн сургууль, цэцэрлэгийн төрийн ба орон нутгийн өмчийн сургуулийн, цэцэрлэгийн багш, албан тушаалтанд олгох тэтгэмжийг төрийн албан хаагчийн цалингийн сүлжээг баримтлан олгохтой холбогдсон заалтуудыг тусгалаа.

2012 оны 4 дүгээр сарын 9-ний өдөр тус хуулийн ажлын хэсэг хуралдаад төсөлд төрийн болон орон нутгийн өмчийн ерөнхий боловсролын сургууль, цэцэрлэгт энэ хуулийн 3.1.15-д заасан албан тушаалд боловсролын туслах ажилтанд 25 ба түүнээс дээш жил ажилласан иргэн өндөр насны тэтгэвэр тогтоолгоход 12 сарын, сум, тосгон, багийн сургууль цэцэрлэгт 10 ба түүнээс дээш ажилласан бол өндөр насны тэтгэвэр тогтоолгоход 18 сарын үндсэн цалинтай нь тэнцэх хэмжээний нэг удаагийн мөнгөн тэтгэмжийг ажиллаж байгаа байгууллагаас нь олгох бөгөөд шаардагдах зардлыг нь тухайн жилийн төсөвт тусгахаар мөн хуулийг дагаж мөрдөх хугацааг 13 оны 1 дүгээр сарын 1-нээс эхлэн дагаж мөрдөхөөр.

Бага, дунд боловсролын тухай хуульд нэмэлт, өөрчлөлт оруулах тухай хуулийн төслийн суурь боловсролыг 10 гэснийг суурь боловсролыг 9 гэж өөрчлөхөөр ажлын хэсгээс тус тус санал гаргасан болно. Баярлалаа.

**А.Тлейхан:** -Оюунхорол гишүүнд баярлалаа. Танилцуулгаас асуух, тодруулах зүйл байна уу? Ламбаа гишүүн, Бямбацогт гишүүн, Алтангэрэл гишүүн, Дондог гишүүн. Ламбаа гишүүнээс эхэлье.

**С.Ламбаа:** -Энэ зарчмын зөрүүтэй саналын томъёолол дээрээ л ярина биз дээ гэж ойлгож байна шүү дээ. 43.6. 12 сар 18 сар хоёрыг зааглачихсан байх юм. Эрүүл мэндийн хуультайгаа яагаад зөрчилдүүлчихэв ээ. Эрүүл мэндийн хуулин дээр чинь бол энэ 12, 18 хоёрыг яаж заасан байгаа бол. Тэрэнтэй яг нийцэж байгаа юу. Өөрөөр хэлэх юм бол сум, тосгон, багийн сургууль цэцэрлэгт 10 ба түүнээс дээш жил ажилласан бол 18 сар, тэгээгүй бол 12 сар болчихож л дээ.

Ер нь бол Эрүүл мэндийн хуулинд эмч нарын, сувилагч, эмч нарын тэтгэмжийг чинь бол 36 сарын, 24 сарын, 18 сарын, 12 сарын гэж 4 ангиллаар хийсэн байгаа. Тэрэнтэй зөрчилдөөгүй биз. Адилхан болгоно гэж зарчмын хувьд тохирсон шүү дээ. Би бодохдоо яг энэ түгээмэл мэргэжлийн ажиллагсдыг ингэж 2 хуваасныг ер нь санахгүй байх юм. Ажлын хэсгийн ахлагч энийг нэг эргээд хараадах уу.

Дараагийн нэг асуудал энэ 14, 11 чинь яахаараа ингээд ийм юм ороод ирэв ээ. 14, 11. Энэ төрийн өмчийн олон улсын хөтөлбөрийн сургалттай ерөнхий боловсролын сургуулийн олон улсын шалгалтыг зохион байгуулах, олон улсын сурах бичиг, сургалтын хэрэглэгдэхүүн болон сургалтын бусад нэмэлт үйл ажиллагаатай холбогдон гарах нэмэгдэл зардлын хэмжээг боловсролын асуудал эрхэлсэн төрийн захиргааны төв байгууллагаас баталсан жишгийг үндэслэн сургуулийн зөвлөл тогтооно. Сургалтын нэмэгдэл зардлыг эцэг эх, асран хамгаалагчаас гаргуулж болно.

Энэ заалт одоо Их Хурлын гишүүдийн дунд маргаан үүссээр байгаад хасагдсан шүү дээ ерөнхий хуулиасаа. Ерөөсөө ерөнхий боловсролын сургуулиас ийм төлбөр авахаар.

**Д.Оюунхорол:** -Хасахаар санал орж ирж байгаа харин.

**С.Ламбаа:** -Хасахаар оруулж ирж байгаа юм уу. За за тэгээд энийг хасах гэдгийг би одоо хасах саналтай байгаа юм л даа. Тэгээд дахиад ороод ирсэн байна гэж ойлгоод байна шүү дээ. Хасах гэж байгаа юм байна тиймээ.

Суурь боловсролыг 10 гэснийг суурь боловсролыг 9 гэж өөрчлөх.Энэ бол нөгөө 5, 5 нэмэх 2 гэдэг үг ерөөсөө байхгүй тиймээ. Одоо бол би энийг 5, 4, 3 болж байнаа гэж ойлгож байгаа. Тэгж байгаа юу. Одоо өөрөөр хэлэх юм бол 10 гэснийг 9 гэнэ гэдэг чинь ахлах сургууль нь 3 гэдэг нь бол ойлгомжтой биз дээ. 5д, 4, 3. Тэрийг нь одоо юунаас олж харах билээ. Суурь боловсролоо 10 гэснийг 9 болгочихноо гэдэг чинь 5, 4 хоёроо юу гэж ойлгох вэ. 4, 5 гэх үү, 5, 4 гэх үү, ямар нэгэн заалт байгаа юу. Тэрийг нэг тодруулж өгөөч.

**Д.Оюунхорол:** -Угаасаа ингэж өөрчилж байгаа нь 5, 4, 3 гэж орж ирж байгаа.

**С.Ламбаа:** -5, 4, 3 болгох гэж Их Хурлын гишүүн санал гаргачихсан байгаа шүү дээ. Тэгэхээр ингээд 10 гэснийг 9 болгочиход л болж байнаа гэж үзэх үү.

**Д.Оюунхорол:** -Ламбаа гишүүний асуултанд хариулъя. Одоогийн энэ төрийн болон орон нутгийн өмчийн ерөнхий боловсролын сургууль, цэцэрлэгт ажиллаж байгаа хүмүүст олгож байгаа цалингийн урамшуулал маань одоогийн яг энэ байгаа төсөлд хамт яг адилсгаж орж ирж байгаа юм. Одоогийн боловсролын хууль мөрдөж байгаа хуулийн дагуу энэ нэмэлтийг оруулж ирэхээр оруулж ирж байгаа.

**С.Ламбаа:** -Би эрүүл мэндийн.

**Д.Оюунхорол:** -Эрүүл мэндийн хуультай адилсгаагүй. Одоогийн боловсролын хуулийн заалттай нь адилсгаж оруулж ирсэн.

**С.Ламбаа:** -Ер нь бол Эрүүл мэндийн хуулийн эмч, багш нарынхыг яг адилхан болгоё гэсэн зарчим барьсан шүү дээ. Тийм учраас би харин 36, 24, 18, 12 чинь заалтаараа нийцэж байна уу, бас зөрчихөөд сүүлд нь одоо 2 тал хоорондоо барьцаад унах гээд байгаа байхгүй юу. Тийм учраас би Цэдэвсүрэн энэ хоёр таарч байгаа юу. 36, 24, 18, 12 гэж л хуульчилсан шүү дээ. Эрүүл мэндийн хуулинд.

**Л.Цэдэвсүрэн:** -Боловсрол, соёл, шинжлэх ухааны яамны төрийн захиргааны удирдлагын газрын дарга.

Эрүүл мэндийн тухай хуулинд ерөнхийдөө нэр томъёог бол эрүүл мэндийн мэргэжилтэн, ажилтан гэж хоёр хувааж үздэг юм байна лээ. Мэргэжилтэндээ болохоор тэтгэвэрт гарахад нь 24, 36 сарын тэтгэмж өгдөг. Ажилтандаа 12, 18-ийг өгдөг. Тэгээд яг тэрэнтэй бид нар ижилсүүлээд туслах ажилтнууддаа бол 12, 18-аа өгье. Багш болон бусад нөгөө боловсролын хуулинд байгаа одоогийн нэмэгдэл авч байгаа 7 албан тушаалтандаа бол 24, 36-аа өгье гэж томъолчихсон байгаа.

**А.Тлейхан:** -Тодруулъя.

**С.Ламбаа:** -Одоо 36 сар, 24 сар хоёрын дотор бүтэц нь ямар байгаа вэ. Нөгөө л сургуулийн захирал, менежерүүд, за тэгээд л нөгөө байрын багш гээд юмнууд чинь байдаггүй байсан. Тэр чигээрээ орж байгаа биз.

**Л.Цэдэвсүрэн:** -Бүгдээрээ орж байгаа.

**С.Ламбаа:** -Янз бүрийн юм хасаагүй биз.

**Л.Цэдэвсүрэн:** -Одоогийн энэ туслах ажилтан гээд томъёолчихсон байгаагаас бусад бүх хүмүүс орж байгаа.

**С.Ламбаа:** -Сая хөдөө явж байхад захирал гэдгийг хассан гээд яриад байна лээ л дээ.

**Л.Цэдэвсүрэн:** -Хасаагүй.

**С.Ламбаа:** -Хасаагүй юу. За за.

**А.Тлейхан:** -Би ажлын хэсгийг танилцуулчихъя. Боловсрол, соёл шинжлэх ухааны дэд сайд Ундармаа, Боловсрол, шинжлэх ухааны яамны Төрийн захиргаа, удирдлагын газрын дарга Цэдэвсүрэн, Ерөнхий боловсролын газрын дарга Эрдэнэчимэг, ахлах мэргэжилтэн Оюунбилэг, Төрийн захиргаа, удирдлагын газрын мэргэжилтэн Мөнхөөлэй, Удирдах газрын мэргэжилтэн Баярмаа, Соёлын өвийн төвийн дарга Энхбат нар энэ хуралд оролцож байгаа юм байна.

Бямбацогт гишүүн.

**С.Бямбацогт:** -Хоёр асуулт байна. Энэ Алтангэрэл гишүүн бид хоёр нэг 2 санал гаргасан юмаа. Нэг нь тэр 3.1.15-д боловсролын туслах ажилтан гэж цэцэрлэг, сургуулийн нягтлан бодогч, нярав, тогооч, манаач, үйлчлэгч, мужаан, цахилгаанчин, слесарь, галч болон үйлчилгээний бусад ажилтныг гэж. Эдгээртэй бас урамшуулал олгоё гээд төслийн 3 дугаар зүйлийн 3.5 дахь заалт буюу 473.1.7-д сургуулийн эмч гэсэн тэр боловсролын туслах ажилтан гэж нэмэх гэж байгаа. Энэ нь юу гэсэн үг байсан бэ гэхээр энэ 5 жил ажилласан жил тутамд нь 6 сарын цалинтай тэнцэх хэмжээний урамшуулал олгоё. Яг нэг салбарт, нэг л зорилготой үйл ажиллагаа явуулж байгаа улсууд аа. Гэтэл энийг одоо дээд албан тушаалынх, доод албан тушаалынх гэж ялгаварлаж хамгийн бага цалинтай, хамгийн хар бор ажил хийдэг хэдэн хүмүүсээ ингээд урамшуулахгүй орхиё гэдэг асуудлыг л ижил тэгш хандъя гэдэг үүднээс энэ саналыг гаргасан юм.

Тэр санал маань алга болчихжээ. Энэ яагаад алга болчихов оо. Тэр санал. Би сонсохдоо хэвлэл, мэдээллээс сонсохдоо бол санал гаргасан гишүүд нь татаад авчихсан гэсэн тийм яриа гарсан гэж сонссон. Гэтэл Алтангэрэл гишүүнээс асуусан татаж аваагүй байна лээ. Би бас татаж аваагүй. Тэгээд энэ санал маань хаашаа яагаад алга болчихов оо, энийг нэг тайлбарлаж өгөөч ээ гэсэн нэг асуулт байна.

Хоёрдугаарт нь, энэ хуулинд бас нэг давхцсан нэг асуудал байгаад байгаа юмаа. 2002 оны боловсролын тухай хууль бол мэргэжлийн боловсролын газрын сургалт үйлдвэрлэлийн төвүүд байгаа шүү дээ мэргэжлийн боловсролын. Сургалт үйлдвэрлэлийн төвийн захирлыг Боловсролын сайд томилно гээд заачихсан. 2009 онд мэргэжлийн боловсролын тухай хуулийг бид нар баталсан. Ингэхдээ мэргэжлийн боловсролын төрийн захиргааны төв байгууллага буюу агентлагийн дарга нь тэр МСҮТ-ийн захирлуудыг томилдог байхаар хуульчилчихсан байж байгаа. Хоёр хууль маань үндсэндээ давхцаж байгаа. Энийг тэгээд нэг мөр болгоод аль нэг талд нь оруулаад асуудлыг шийдчихье гэсэн тийм юм байгаа юм л даа.

Тэгэхээр өөрөөр хэлэх юм бол сайд тэр МСҮТ-ийн захирлыг томилдогийг энэ хуулиасаа аваад хаячихъя гэсэн тийм санал байгаа юм. Энийг одоо бид нар хэлэлцээд санал гаргаад явбал шийдэх бололцоотой юу, бололцоогүй юу. Энэ дээр бас нэг хариулт өгөөч.

**А.Тлейхан:** -Тэр ажилчидтай холбогдсон юуг ажлын хэсгийнхэн хариулъя. Хэн нь хариулах вэ Цэдэвсүрэн хариулах уу. Бямбацогт гишүүний эхний асуултанд. Туслах ажилтантай холбоотой заалт маань яагаад яригдаагүй, 5 жил тутам 6 сарын тэтгэмж олгох асуудал маань яагаад яригдаагүй байна вэ гэж. Ундармаа сайд хариулах юм уу, нэг нь хариул даа.

**Б.Ундармаа:** -Энэ 5 жил тутамд урамшуулал олгоё гэсэн энэ санал бол бас ажлын хэсэг дээр яригдаж байгаад хасагдсан юм байна. Ажлын хэсэг дээр яригдаж байгаад хасагдсан юм байна.

**Д.Оюунхорол:** -Ажлын хэсэг дээр яригдаагүй ээ. Ажлын хэсэг дээр бол дэмжигдсэн санал байхгүй юу энэ санал. Нэгдсэн хуралдаан дээр ороод, нэгдсэн хуралдаан дээр энэ саналыг хассан юмаа.

**С.Бямбацогт:** -Их Хурлын гишүүн гаргасан саналаа татаж аваагүй байхад тэгээд хэн дур мэдээд хасдаг юм бол оо, тэр эзний нь хэлж өгөөч ээ.

**Д.Оюунхорол:** -Тэр бол нэгдсэн хуралдаан дээр.

**С.Бямбацогт:** -Хэрвээ санал хураагдаад дэмжигдээгүй бол хамаа алга. Уначихсан бол би одоо асуудал ярихгүй.

**Д.Оюунхорол:** -Би асуултанд хариулъя. Бямбацогт гишүүний ярьж байгаа асуудал бол манай ажлын хэсэг дээр Алтангэрэл гишүүний гаргасан санал байсан. Байнгын хороон дээр бас дэмжигдсэн нэг хэлэлцүүлэг дээр нь. Тэгээд нэгдсэн чуулганаар ороод нэгдсэн чуулганаар хэлэлцэх үед улсын төсөв хэлэлцээд дуусчихсан байхад төсөвтэй хөрөнгө оруулалттай заалтуудыг нэмж маш олноор оруулж ирлээ Боловсролын хуульд. Тийм учраас эхний ээлжинд одоо яг энэ адилсгаад нөгөө нэг тэтгэвэр тэтгэмж авч байгаа энэ заалтуудыг нь ижилсгэж оруулъя гэж үзээд туслах ажилтнуудыг тэтгэвэрт гарахад нь хөдөө орон нутгийнхийг нөгөө сум тосгонд ажиллаж байвал 10 жил, нөгөөдөхийг нь 18 сараар гээд олгох энэ заалтыг оруулъя гээд туслах ажилтан гэдгээ тусгайд нь томъёолоод тэгээд оруулж ирсэн.

Тэгээд энийгээ бол бид нар ажлын хэсэг дээр дэмжээд, нөгөө заалтаа бол одоо нэгдсэн чуулган дээр хасагдчихсан учраас оруулах боломжгүй юмаа гээд ингээд бас. Энийг бас санаачлахад Эрдэнээ гишүүн оролцсон байсан. Тэгээд Эрдэнээ гишүүн бас энэ саналыг өөрөө за одоо нэгэнт хасагдсан юм чинь татъя гээд ингээд асуудлыг шийдсэн. Бид нар бол өчигдөр энэ ажлын хэсэг хуралдаж байхад маргаантай байсан ганцхан сэдэв нь бол ер нь бол төрийн болон төрийн бус өмчийн бүх сургуулиудын туслах ажилтнуудад ийм урамшуулал олгох тухай тэтгэвэрт гарахад нь урамшуулал олгох тухай асуудлыг шийдвэрлэе гэдэг асуудал дээр бол зөвхөн төрийн болон орон нутгийн өмчийн сургуулиудад энэ заалт хамааралтай байхаар санал хураагдаж дэмжигдсэн.

Өөрөөр хэлбэл зөвхөн төрийн болон орон нутгийн өмчийн сургууль гэдэг нь төрийн сургуулиудаа хэлж байгаа. Хөдөө орон нутгийн болон ерөнхий боловсролын дунд сургуулиудаа бүхэлд нь. Тийм тэтгэврийн нэмэлтэнд нь.

Сая Алтай гишүүн ярьж байна шүү дээ. Ер нь бол энэ хувийн хэвшлийн сургууль хамрагдсан юм уу, үгүй юу гэж. Хамрагдаагүй, бид нар энэ заалтан дээр нь хассан.

**С.Бямбацогт:** -Энэ дээр чинь байж байна л даа. 43.1.4 дээр чинь тэр хувийн хэвшлийн бүх шатны сургууль, цэцэрлэг гэж байгаа.

**Д.Оюунхорол:** -Бишээ 43.6-г бид нар санал хурааж ярьж байна шүү дээ одоо ажлын хэсгийн ярьж байгаа санал чинь. Уже өмнө нь батлагдчихсан Их Хурлаар нөгөө хэлэлцүүлэг нь хийгдээд батлагдсан асуудлуудаа бид нар яриагүй. Одоо бол бид нар өнөөдөр Их Хурлын хэлэлцүүлгээр яригдаад, шийдэгдчихсэн, тэгээд маргаантай үлдсэн дахиад саналын зарчмын зөрүүтэй байсан саналуудаараа санал хурааж томъёоллоо оруулж ирсэн байгаа ажлын хэсэг.

**А.Тлейхан:** -Би нэмээд тайлбар хэлчихье. Манай хоёр гишүүн тэр өдрийн хуралдаанд байгаагүй учраас бас сайн мэдэхгүй байна л даа.

43.1.7-д ажилчдаа 5 жил тутам 6 сарын тэтгэмж олгоноо гэж саналыг ажлын хэсэг гаргаад нэгдсэн хуралдаанд оруулсан. Хэлэлцэх явцдаа энэ санал маань үнэхээр нэлээн эсэргүүцэлд тулгараад энэ чинь бодлого алдагдлаа гэж яригдаад багш гэдэг хүнийг тодорхой дэмжих ёстой, бусад хүмүүсийг бол арай өөрөөр хандах ёстой гэдэг юм яригдсан. Үнэндээ энэ асуудал унах шатанд ороод ирэхээрээ бид зарчмын зөрүүтэй санал гаргаад нээлттэй үлдээе. Үнэхээр өнөөдөр улсын хэмжээнд явуулж байгаа бүх сургуулиуд дээр хатуу хүтүүг хийж байгаа ажилчид, тиймээ туслах ажилчид галч, тогооч, үйлчлэгч. Эдгээр хүмүүс хоосон үлдэх ёсгүй ээ. Заавал одоо тэтгэмжинд хамрах ёстой гэдэг байр суурин дээр ярилцаад нээлттэй үлдээсэн юм.

Тэгээд өнөөдөр Боловсролын яам Засгийн газартай дахиж ярьж байгаад 43.6 гэдэг заалтыг оруулж ирээд тэтгэвэрт гарахад нь энэ хүмүүст 18 сарын, 12 сарын тэтгэмж олгох нь зүйтэй гэдэг саналыг оруулж ирж байгаа юмаа гэдгийг гишүүддээ тайлбарлая. Ийм л юм болсон юм.

**С.Бямбацогт:** -Тэгэхээр бид нар саналаа татаж аваагүй байхад бидний саналыг ингээд завсраас нь алга болгож байгаа чинь өөрөө бас хууль зөрчиж байгаа асуудал болж байна шүү. Бодлого тэртэй тэргүй алдагдчихсан шүү дээ. Бид нар өнөөдөр хөдөөгийн сургуульд ажиллаж байгаа багш нараа дэмжье гэж бодлоготой байсан.

Одоо бол хот, хөдөө ялгаагүй болчихсон. Бүгдээрэнд нь дэмжлэг үзүүлнэ гээд. Зөвхөн төрийн өмчийн сургуулийг дэмжинэ гэж байсан. Одоо хувийн хэвшил, төрийн өмчийн сургууль бүгдийг нь дэмжих болчихсон. Ингээд бодлого чинь тэртэй тэргүй алдагдчихсан шүү дээ. Тэгж байхад нь заавал тэр нэг ядарсан хэдэн багш, үйлчлэгч, тогооч, манаач галч гэсэн хүмүүсийг ялгаж эд нар л одоо ядарсан юм чинь эд нар дорд явж байгаа гэж тийм дээрэлхүү байдлаар хандаж байгаа асуудал утгагүй л байгаа байхгүй юу ерөөсөө.

**Д.Оюунхорол:** -Бямбацогт гишүүн ээ, ийм юм болсон. Ер нь бол анхны гаргасан санал нь бол одоо ажлын хэсэг дээр.

**С.Бямбацогт:** -Эрдэнээ гишүүн бас тэгээд санал гаргаагүй биз дээ.

**Д.Оюунхорол:** -Угаасаа анхны санал нь ч бид нарын санал байсан. Тэгэхээр би одоо энэ тайлбарыг танд өгмөөр байна л даа. Энэ асуудлуудыг бид нар ажлын хэсэг дээр анх бид гаргасан юм. Ер нь бол боловсролын салбарт ажиллаж байгаа үйлчилгээний туслах ажилтнуудын ажлын ачаалал бол зарим талаар хүнд байнаа, авч байгаа цалин хөлс нь бага байнаа.

Тийм учраас ямар ч тэтгэлэг, урамшуулалд хамрагдахгүй байнаа. Тийм учраас энэ асуудлыг нэмж оруулъя. Тооцоо судалгаагий нь хийж өгөөч ээ гэж Боловсрол, соёл, шинжлэх ухааны яаманд танилцуулсан. Ажлын хэсэгт оруулж ирсэн тооцоо судалгаагий нь үзэхээр бас нэлээн хөрөнгө шаардах ийм хэмжээний мөнгө гарсан. Тийм учраас эхний ээлжинд ямар ч байсан нэг шат ахиулъя, тэтгэвэрт гарахад нь ядаж 12 сарын, 18 сарын цалинтай нь тэнцэх хэмжээний мөнгөн урамшууллыг олгодог асуудлыг нь энэ удаад шийдчихье.

Дараа нь саяын ярьсан асуудлыг шийдье гэж. Өнөөдөр ер нь бол хотын, хөдөөний хоёрын ялгаа гэж ярих нь бас зарчмын хувьд дэмий юм байна лээ. Өнөөдөр ерөнхийдөө боловсролын салбарт ажиллаж байгаа хотын ч бай, хөдөөний ч бай туслах ажилтан.

**С.Бямбацогт:** -Хотоор дүүрэн багш байна шүү дээ, хөдөөд багш олдохгүй байна шүү дээ.

**Д.Оюунхорол:** -Ер нь бүхэлдээ л ачаалал өндөртэй байгаа. Хотод байгаа багш нар ч ялгаа байхгүй. Одоо цалин хөлс багатай, бас одоо ачаалал ихтэй 50 хүүхдийг нэг ангид сургадаг, миний ачаалал их байна. Би хүний 50 хүүхдийг 2 ангид хувааж сургах ёстой байтал сургуулийн чинь ачаалал, даац хүрэхгүй байгаагаас шалтгаалаад анги дүүргэлтийн чинь тоо өнөөдөр 50, 60-д хүрээд байнаа гээд бас ийм асуудлуудыг бидэнд ажлын хэсэг дээр байнга ирүүлж байгаа.

Тийм учраас энэ нь аль аль саналуудыг нь бид нар нэлээн үндэслэлтэй авч үзээд энэ удаад бид нар яг өргөн барьсан хуулийнхаа хүрээнд зарчмын зөрүүтэй саналуудаа Их Хурал дээр дэмжигдсэн саналуудаа яриад нэг урагш нь ахиулъя, хэрвээ одоо бид нар энэ чуулганаар Боловсролын хуулийн нэмэлт, өөрчлөлтийг хэлэлцэж чадахгүй нэг ийм аар саар зүйлээс болоод дахиад хоцрох юм бол бидний ярьж байгаа их олон шийдэх гэж байгаа том асуудлууд ингээд уначих гээд байнаа.

Тийм учраас бол би өнөөдөр манай Байнгын хорооны гишүүдийг боловсролын хуулийн нэмэлт, өөрчлөлт оруулж байгаа энэ зарчмын зөрүүтэй саналуудыг дэмжээд өгчих өө, бид нар энийг бол Боловсролын яам, Засгийн газартай бас нэлээн сайн ярьсан. Тэгээд тооцоо судалгаагий нь гаргасан. Хуулийг хэрэгжүүлэх хугацаагий нь ч гэсэн төсөв нь байхгүй учраас 13 оны 1 сарын 1-нээс эхэлж хэрэгжүүлье. Яагаад гэвэл төсөв батлагдаад явчихсан юм чинь одоо жишээлбэл тэтгэвэртээ гарах хүмүүс энэ мөнгө төгрөгөө нэхнээ, шаарданаа. Тийм учраас яг бэлэн төсөв нь өөрөө алга байнаа.

Тийм учраас хуулийн хэрэгжих хугацааг ч гэсэн 13 оны 1 сарын 1-нээс хэрэгжүүлээд явъя гээд ингээд нэлээн тийм тохиролцолд хүрээд, шийдэх боломжтой ийм байдлаар энэ саналыг оруулж ирсэн юмаа.

**С.Бямбацогт:** -Хоёр дахь асуулт.

**А.Тлейхан:** -Хоёр дахь асуултанд хуульч хариулъя. Хуулийн зөвлөх хариулъя. Тэр томилгооны асуудлыг.

**Л.Өлзийсайхан:** -Улсын Их Хурлын чуулганы Дэгийн тухай хуулийн 23.2.3-т нэгдсэн хуралдааны анхны хэлэлцүүлгээр санал хурааж шийдвэрлэсэн боловч уг асуудлаар Байнгын хорооны хуралдаанд оролцсон гишүүдийн 3-ны 2-оос доошгүй нь дахин санал хураалгах шаардлагатай гэж үзсэн нөхцөлд санал хураалт явуулж болноо гэсэн заалт байгаа.

**С.Бямбацогт:** -Тэгэхээр анхны хэлэлцүүлэг дээр санал хураагдаагүй асуулт хоёр дахь хэлэлцүүлэгт орох бололцоогүй гэсэн үг үү тиймээ.

**А.Тлейхан:** -Бид нар хэлж болохгүй юм байна л даа.

**Д.Оюунхорол:** -Бямбацогт гишүүний саяын хоёрдугаар ярьж байгаа ийм асуулт. Мэргэжлийн сургалт үйлдвэрлэлийн төвд дээд боловсролын тухай хуулиар нэмэлт, өөрчлөлт оруулах, багц хуулийн дагалдан орж ирэх хуулиуд нь өргөн баригдаж орж ирээгүй учраас хэлэлцүүлэгт ороогүй.

**С.Ламбаа:** -Даргаа би.

**А.Тлейхан:** -Ламбаа гишүүн тодруулчих.

**С.Ламбаа:** -Бямбацогт гишүүн, Алтангэрэл гишүүн хоёрынхтой холбогдуулаад би нэг Оюунхорол гишүүний тайлбартай холбогдуулаад нэг зүйлийг хэлмээр байна л даа. Хот, хөдөөгийн сургуулиудын гэдэг асуудал бол байхгүй шүү дээ энэ дээр. Ялгаа байгаа шүү дээ. Ялгаатай тогтоож байгаа шүү дээ ер нь бол. Эрүүл мэндийг ч ялгаагүй, боловсролыг ч ялгаагүй 36, 24, 18, 12 чинь ялгаж өгч байгаа шүү дээ. Хэрвээ сум, тосгон багт ажиллаж байгаа эмч сувилагч тэр багш нар чинь бол 36-гаар, хэрвээ 10 жил жишээлэх юм бол 10 жил суманд ажиллаад тэгээд аймгийн төв болон Улаанбаатарт ажиллаж байгаад тэтгэвэрт гарвал 24 сар, наадах чинь их нарийн ялгаатай шүү.

Тийм учраас одоо цөмийг нь ярих шаардлага байхгүй. Тэр туслах тэтгэврийн тухайд би хэлж байна. Нөгөө туслах ажилтнуудын тухайд бол Эрүүл мэндийн хуулин дээр ч гэсэн бас энэ асуудал чинь босч ирээд Улсын Их Хурал дээр унасан шүү дээ. Яагаад унаж байгаа нь ойлгомжтой шүү дээ. Ер нь бол тэр жолооч, галч тэрүүгээр ажиллаж байгаа түгээмэл мэргэжлийн улсууд чинь сум орон нутагтаа өрсөлдөөд маш их олон хүн ажиллаад ордог учраас. Нөгөө багш нар чинь бол сургууль төгсөөд, хөдөөг бодлогоор хангах гэж зүтгэж байгаа төрийн бодлогын хүрээнд л явагдаж байгаа шүү дээ.

Тийм учраас бид нар бол энийг массаар нь ингэж нийтэд нь хамруулна гэх юм бол дахиад Эрүүл мэндийн хуулин дээр одоо жишээлэх юм бол эмнэлэгт ажиллаж байгаа тогооч, үйлчлэгч бүх хүн чинь 3 жилд 6 сарын цалинтай тэнцэх хэмжээнд, аймаг аймаг бол ерөөсөө авдаггүй юм шүү дээ. Эд нар чинь ерөөсөө авдаггүй шүү дээ. Уулзалт хийгээд очиход бол бид нарыг зовоодог асуудал нэмэгдээд дандаа л асууж байдаг юм. Тэгэхдээ түгээмэл мэргэжлийн бүх улсуудад өгчих юм бол багш, эмч нар руугаа явуулж байгаа төрийн бодлого чинь алдагдчихна шүү дээ. Энэ чинь бол нөгөө хөдөөг багшаар хангахын тулд л хийж байгаа төрийн бодлого шүү дээ. Урамшуулал өгнө гэдэг чинь.

Тэгтэл одоо тогоочид нь өгнөө, жолоочид нь өгнөө гээд явчих юм бол юуных нь багшийг дэмжиж байгаа бодлого болох вэ дээ. Тэд нар чинь тэртэй тэргүй сумандаа зөндөө олон үйлчлэгч нар өрсөлдөж байгаад цэвэрлэгч олж байгаа шүү дээ. Тийм учраас энэ дээр зөв ойлгоод л явчих нь дээр байхаа гэж бодож байгаа.

**Д.Оюунхорол:** -Ламбаа сайд аа, ийм тайлбар л даа. Ер нь бол та жишээлбэл боловсролын салбарын туслах ажилтныг яагаад тэтгэмжинд хамруулах тухай яригдаад байгаа юм бэ гээд яриад байгаа юм байна шүү дээ. Ер нь бол өнөөдөр яг Монгол Улсад бас үйлчилж байгаа хөдөлмөрийн хөлсний үнэлгээ доогуур байгаа, одоо цалин бага байгаа, цалингаараа амьдрах боломж хомс байгаа учраас ядаж тэтгэвэрт гарахад нь ч гэсэн нэг удаа тэтгэмж олгох тухай асуудлыг тийм давуу тал нь юмаа гэж бид үзсэн.

Тийм учраас энэ асуудал дээр бид нар ялгавартай. Ер нь бол зүгээр ингэж бас яриад байна шүү дээ. Ажлын хэсэг дээр ийм саналууд бас ирж байна. Хот, хөдөө гэж та нар багш нарыг битгий ялгаа, ижилхэн бодлого баримтлаач ээ, ажилласан жилээр нь тооцдог нь бол угаасаа хуулиндаа байдаг. Ер нь бол хот, хөдөө гэж ялгаж байгаа чинь өөрөө бас буруу байнаа ч гэдэг юм уу ийм тайлбаруудыг хийдэг. Гэхдээ бид нар энэ удаад бол энэ байгаа хуулийнх нь хүрээнд ялгаатайгаар тогтоохоор хуулиндаа оруулаад ирсэн.

**А.Тлейхан:** -Алтангэрэл гишүүн асуултаа тавья.

**П.Алтангэрэл:** -Бямбацогт гишүүн ч ярьчихлаа даа. Би ийм л юм яриад байгаа юм. Тэр санал явж байгаад туслах ажилтан, сургууль, цэцэрлэгийн туслах ажилчид эмч, галч, тогооч, нярав юу ч байдаг юм. Тэрийг тэр нэмэгдэлд хамруулъя гэдэг санал гаргасан. Тэр Байнгын хороон дээр дэмжигдээд явсан. Тэгээд нэгдсэн чуулган дээр хэлэлцэгдэж санал хураалгаагүй мөртлөө санаачлагч нь татсан юмаа гээд хэн одоо бид хоёрын өмнөөс татаад тэр саналыг аваад хаячихсан юм бэ. Зүгээр яахав хэлэлцэгдээд олонхиор энэ болохгүй байнаа гээд хасчихсан бол бас нэг өөр.

**С.Ламбаа:** -Санал хураачихсан гээд байна шүү дээ тэр чинь. Хураагаагүй байхгүй юу.

**П.Алтангэрэл:** -Үгүй ээ, санал хураагаагүй, хураагаагүй байхгүй юу. Хураагаагүй одоо санаачлагч нь татсан гээд л байхгүй болгоод хаячихсан гэж байгаа юм. Тэгэхээр үндсэндээ байна шүү дээ. Зүгээр яахав Ламбаа гишүүн ч тайлбар хэлж байна. Оюунхорол гишүүн ч тайлбар хэлж байна. Яг үнэндээ тэр сургууль, эмнэлэг, суманд чинь тэр нэг ажиллаж байгаа төсвийн хоёрхон л байгууллага байдаг юм үндсэндээ. Сургууль, эмнэлэг хоёр. Тэнд ажиллаж байгаа хүмүүсийг боловсролын систем, эрүүл мэндийн систем гэдгээр нь дэмжих гээд байгаа болохоос би Ламбаа гишүүний яриад байгаа багшийг чинь нэг өөр, эмч гэж нэг өөр гэдгийг ойлгож байна. Төрийн албан хаагчдыг ингээд системээр нь дэмждэг ийм нэг хөдөө орон нутаг руу хийж өгөх зайлшгүй шаардлага байгаа шүү дээ.

Тэгэхээр тэрэнд чинь яг үнэндээ хөдөө суманд аймагт сургууль оршин тогтнож байгаа үндэс нь бол ний нуугүй хэлэхэд тэр нэг хэдэн туслах ажилчид дээр оршин тогтнодог юм шүү дээ. Тэр галч нь, нярав нь, слесарь нь, тогооч нь байхгүй бол тэр суманд тэр сургууль оршин тогтнохгүй. Яг үнэндээ багш нартай адилхан үүргийг боловсролын системд энэ туслах ажилчид өөрсдөө гүйцэтгэж байгаа байхгүй юу.

Тэгээд одоо ингээд яриад асуух дээр зэрэг хаана гацчихсан юм бэ гэхээр Боловсролын яам нь ч мэдэхгүй, ажлын хэсэг нь ч мэдэхгүй, нөгөө санал гаргасан гишүүн нь ч мэдэхгүй ингээд нэг санал хаашаа яагаад алга болчихсон нь мэдэгдэхгүй ус руу ороод алга болчихсон юм шиг ингээд алга болчихдог. Ийм байдлаар хууль хэлэлцмээргүй л байгаа байхгүй юу уг нь бол. Тэгэхээр энэний учрыг олъё тиймээ.

Хоёрдугаарт нь, нэг асуулт байна. Би зүгээр буруу бодож байж магадгүй юм. Энэ 4.43.1.7 дахь заалтан дээр энэ аймаг, сум, тосгон, багийн гэж байсан санагдаад байх юм. Тэр 5 жил тутамд нэг удаа 6 сарын үндсэн цалинтай тэнцэх хэмжээний мөнгөн тэтгэмжийг. Тэгэхээр энэ бол аймгийн төвийг би хамарна гэж ойлгож байгаа шүү дээ. Аймгийн төв сум учраас тиймээ. Тийм биз дээ. Би энэ дээр тэгэхээр яахав сум гэдгээрээ явчих вий гэж би бас хөдөө сумын сум гэдгээрээ явчих вий гэж бас болгоомжлоод байгаа юмаа.

Үгүй тийм байхгүй. Ерөөсөө л 5 жил тутамд нэг удаа 6 сарын гэж байгаа юм. Тиймээ тэгэхээр аймаг хөдөө сумын төв, аймгийн сумын төв гэж хоёр өөр заалт байхгүй шүү дээ. Байхгүй. Тэгэхээр энэ дээр бид нар бас энийгээ тодотгочихлоо шүү. Сум, тосгон багийн гэхээр зэрэг аймгийн төвийн сум хамрагдаж байгаа юу, үгүй юу гэдгийг. Хамрагдах уу, аймгийн сумын төв. Аймгийн сумын төвийн багш нар энэ нэмэгдэл олгогдох нь ээ гэж би ойлгож байгаа шүү.

**А.Тлейхан:** -Энэ дээр хуульчид хариулъя. Өлзийсайхан.

**Л.Өлзийсайхан:** -Хамрагдана.

**А.Тлейхан:** -За за тэгвэл хамрагдах юм байнаа.

**П.Алтангэрэл:** -Тэгвэл эхний тэрэн дээр хэдүүлээ нэг учраа олчихъё. Тэр туслах ажилтныг хаана яагаад усанд авсныг нь тодорхойлчихъё.

**А.Тлейхан:** -Сая тайлбарлаад хангалттай ярилаа даа.

**П.Алтангэрэл:** -Үгүй ээ, би Ламбаа гишүүний тайлбарыг бол ойлгож байгаа.

**С.Ламбаа:** -Би нэг юм асуугаадахъя. Нэмээд нэг юм асуугаадахъя. Алтангэрэл гишүүнийх дээр нэмээд асуухад би бүр наадахыг чинь ойлгохоо байчихлаа. Эрүүл мэндийн хуультай адилсгана гэж байгаа юм бол наадах чинь аймгийн суманд ажиллаж байгаа нь 5 жилд 6 сар, сум, тосгон, багт ажиллаж байгаа нь Эрүүл мэндийн хуулиар бол 3 жил тутамд 6 сар болгосон шүү дээ.

**П.Алтангэрэл:** -Яахав эрүүл мэндийн салбартай адилтгаад байх шаардлагагүй шүү дээ.

**С.Ламбаа:** -Үгүй, яг адилхан болгохгүй бол барьцаад байдаг байхгүй юу. Суманд ажиллаж байгаа багш, эмч хоёр яг адилхан байх ёстой гэдэг агуулгаар хийх ёстой. Тэрийгээ 3 жилд 6 сар болгох хэрэгтэй, сум, тосгон, багаа манайх Байнгын хороо. Нөгөө аймгийн төвийн сумнуудад нь болохоор 5 жилд 6 сар гэж.

**П.Алтангэрэл:** -Хоёр өөр хуулиар зохицуулагдах юм чинь ямар.

**С.Ламбаа:** -Тэр нь яахав очоод л бид нарыг барьж идэхэд.

**П.Алтангэрэл:** -Яахав нэг салбар нь ч гэсэн 5 жилээрээ явж байг л дээ. Заавал нэг доош нь татаж 3 жил болгох гээд яах юм бэ.

**Д.Оюунхорол:** -Би Алтангэрэл гишүүний асуултанд хариулъя. Ер нь бол тэр боловсролын туслах ажилтны 5 жил тутамд нэг удаа олгох урамшууллын асуудал яагаад хасагдсан бэ гэвэл Эрдэнээ гишүүн байсан. Ер нь бол энэ асуудал Байнгын хороон дээр бол Бямбацогт, Алтангэрэл нарын санал байсан. Бямбацогт гишүүн, Алтангэрэл гишүүн хоёрын гаргасан санал байсан. Эрдэнээ гишүүн бас санал гаргасан байсан. Тэгээд та хоёр хуралд ирээгүй байсан. Эрдэнээ гишүүн ирчихсэн байсан. Эрдэнээ гишүүн байж байгаад бүхэлд нь энэ нэг нэмэлт, өөрчлөлтүүд оруулах асуудлуудыг унагаах гээд байсан учраас Эрдэнээ гишүүн за ядаж энэ саналыг нээлттэй үлдээгээд татчихъя, орхиод. Тэгээд татуулъя гээд татаж үлдээд тэгээд дараа нь ийм хувилбараар бид нар нэг шат ахиулж орж ирж байгаа юм.

Тэгэхээр одоо Ламбаа гишүүн ингээд дунд нь үймүүлээд за одоо энийг нь 5 жил, ингээд Эрүүл мэндийн хуультай ингээд адилтгая гээд та одоо ингээд бантагнуулаад энэ хуулийг дахиад хойш нь болгох гээд. Ийм үед тийм юм байхгүй.

**П.Алтангэрэл:** -Тэрийг бол орхичихъё. Ламбаа гишүүний яриад байгааг орхичихъё.

**Д.Оюунхорол:** -Ер нь бол би Ламбаа гишүүний ярьж байгаатай санал нэг байна. Боловсрол, эрүүл мэндийн салбарт ажиллагсдын урамшууллыг адилхан болгоё.

**П.Алтангэрэл:** -Тэгвэл эрүүл мэндийн салбарынхыг 3 жилийг нь болиод 5 жил болгох ёстой байхгүй юу. Доош нь татаж өөрчилнө гэж юу байсан юм. Дээш нь татаж өөрчлөхгүй юу тэгвэл. Өөрчлөлт оруулахгүй юу.

**Д.Оюунхорол:** -Нөгөө талаас энд чинь одоо Алтангэрэл гишүүн ээ, таны яриад байгаа зөв байхгүй юу. Ер нь бол Төрийн албаны тухай хуулинд төрийн захиргааны байгууллагад ажиллаж байгаа бүх албан тушаалтнууд 36 сарын цалинтай тэнцэх хэмжээний мөнгөн урамшууллыг аваад тэтгэвэртээ суудаг юмаа. Ер нь бол энэ боловсролын хуулийн нэмэлт, өөрчлөлт яг тэрэнтэй адилтгаж оруулж ирсэн.

**П.Алтангэрэл:** -Яахав би ойлголоо. Эрдэнээ гишүүн татсан юм байна тиймээ.

**Д.Оюунхорол:** -Тэгсэн тэгсэн.

**П.Алтангэрэл:** -Тэгэхээр чинь 3 гишүүн санал гаргасан. Хоёр нь олонхи нь татахгүй гээд байна шүү дээ. Тэгэхээр яаж шийддэг юм. Эрдэнээ гишүүн цөөнх байна шүү дээ ухаан нь тэгэхээр. Бид хоёр татахгүй гээд байгаа шүү дээ. Тэгэхээр яахав яаж шийдэх вэ тэгвэл.

**Д.Оюунхорол:** -Тэгэхдээ байна шүү дээ. Та хоёр энэ удаад бол хүлээцтэй хандаад татчих.

**П.Алтангэрэл:** -Хуулинд ямар заалт байна. Тэрийг тайлбарлаад, олонхи нь биз дээ. Тэгэхээр татагдахгүй юм байна шүү дээ наадах чинь.

**Д.Оюунхорол:** -Алтангэрэл гишүүн ээ, одоо өөрөөр хэлбэл 24, 18, 12 сарын цалинтай тэнцэх хэмжээний урамшууллыг олгох асуудлыг шийдчихлээ.

**П.Алтангэрэл:** -Яахав тэрийг ойлгож байна л даа харин ойлгож л байна.

**Д.Оюунхорол:** -Тэгэхээр нэг шат бол урагшаа ахисан. Тэгэхээр манай тэр олон сая Ламбаа гишүүний хэлдгээр үнэхээр тэр үйлчилгээний салбарын туслах ажилтнууд маань бас баярланаа. Тэгээд юм чинь бас ийм зугуу зугуугаар бас явчихаж болно шүү дээ. Тэгээд дараа нь бол тийм хуулийн төслийг санаачлаад бас оруулж ирэх боломж нээлттэй шүү дээ. Энэ удаад хэдүүлээ энийгээ батлаад гаргачихъя гэсэн саналтай байна.

**П.Алтангэрэл:** -За таны панаалд орлоо.

**А.Тлейхан:** -Дондог гишүүн асууя.

**Д.Дондог:** -Баярлалаа. Хоёр, гурван зүйл хэдэн зүйл тодруулъя бас саналаа цуг хэлчихье гэж бодож байна. Энэ одоо бидэнд тараасан энэ 4 сарын 11-ний гээд эцсийн хэлэлцүүлэгт гэсэн төсөл энэ ард талд нь байгаа жагсаалтан дээр энэ юман дээр бол нэмэлт, өөрчлөлт энэ урд санал хураасан юм л орно, өөр юм орохгүй биз дээ. Энэ эцсийн хэлэлцүүлэг мөн биз саналууд. Одоо бид нарын өнөөдөр хураах санал л нэмж орно тиймээ. Бүгдээрээ тэгсэн гэж хэллээ шүү.

Хоёрдугаарт, энэ би зарчмын юмнууд ярих гэсэн юм. Энэ хууль санаачилсан тухай дүгнэлт танилцуулга хийхдээ хоёрхон хүний нэр, нэг хүний нэр хэлэх юмаа. Энэ чинь одоо уул нь нэр дурдвал бүгдийг нь дурдах, дурдахгүй бол зүгээр нэр бүхий гишүүд гээд явж байгаа. Орон даяар л одоо бүтэн хоёр, гурван сар л нэг ганц хүний нэр л, хоёр хүний нэр л хууль санаачилсан гээд яваад байдаг. Бусад улс нь хэрвээ тэгж нэр усыг нь гаргах гэж байгаа бол бүгдийг нь гаргамаар байна. Гаргахгүй бол бүгдийг нь гаргахгүй баймаар нэг ийм зарчмын юмыг бодооч ээ цаашдаа гэж хэлэх гэсэн юм.

Хоёрдугаарт, энэ захирлын мэргэжил дээшлүүлэх сургалтын юмнаас хасчихаад байгаа юмаа. Хасчихсан гэж байна. Тэгээд энэ бол надаа зохимжгүй санагдаад байгаа юм. Яагаад гэвэл захирал чинь өөрөө сургуулийн багш нараа удирддаг, чиглүүлдэг хүн шүү дээ. Тэгээд өөр одоо загвараар багш нарынхаа мэргэжлийг дээшлүүлж байгаа юм уу, тэр нь ямар хуулинд байна вэ, бодвол тийм үндэслэлтэй л хассан байх л даа. Огт үндэслэлгүй хасаагүй байх. Тэгээд энийг нэг хэлээд өгөөч ээ гэж. Хэрвээ тийм хуулинд 5 жил тутамд захирлыг дээшлүүлдэг, мэргэжил дээшлүүлдэг юм байхгүй бол энэ хуулиндаа байх ёстой юм биш үү. Яагаад гэвэл захирал чинь насаараа захирал хийхгүй шүү дээ. Тэгээд тодорхой хугацаанд хийж байгаад эргээд багшаа хийнэ шүү дээ.

Тэгээд тийм учраас тийм тогтолцоо байхгүй бол хуулинд нь буцааж оруулах, тогтолцоо байвал одоо яахав би тэрүүгээр нь ойлгож болж байна гэж хэлэх байна.

Хоёрдугаарт, энэ томилгоон дээр сонин юм болчихож байгаа юмаа. Сургуулийн захирлыг бас аймгаас томилдог болчихож байгаа юм. Тэгэхээр сумын Засаг дарга бол ерөөсөө нярав, нягтлан, галч, жижүүр, жолоочоо л томилно. Өөр хэнийг ч томилохгүй. Ямар ч төсвийн байгууллагын мөнгө тэгээд сумын дарга нартай хамаа байхгүй болчихож байгаа юм. Уул нь төрийн бодлого бол орон нутагт хэн ажил хариуцдаг вэ гэвэл хурлын дарга, Засаг дарга хоёр ажил хариуцаж байгаа юм. Тэгээд энийг нь ингээд бүгдийг нь салгачихлаа шүү нийтдээ. Салбар салбарынхаа амбицыг бодож байгаад одоо яахав гэхээр захирал хийх, цэцэрлэгийн эрхлэгчийг, нийгмийн ажилтныг, татварын байцаагчийг, нийгмийн даатгалын байцаагчийг, иргэний бүртгэлийн ажилтныг, цагдааг бүгдийг нь дээрээс томилдог болж байгаа юм.

Засаг дарга энэ томилгоонд нэг ч юм орохгүй, төсөвт нэг ч юм орохгүй. Тэгэхээр яаж сум удирдах гээд байгаа юм би гайхаад байгаа юм. Хүнийг нь мэдэхгүй, мөнгийг нь мэдэхгүй, тэгээд сум удирд гэсэн хоёр хүн гарч ирнэ. Тэнд ер нь юу удирдаж явах юм. Ажлын хариуцлага тооцоод тэр хоёр хүн хариуцлагаа хүлээхгүй л гэнэ шүү дээ. Тийм нэг тогтолцоо одоо яах аргагүй сүүлийн жилүүдэд бий болчихлоо. Урд нь бас арай бага байсныг нь бүр сумын мэдэлд нь нэлээн гайгүй болгоод өгчихсөн. Төсвийг нь нэмж өгнө гээд төсвийн хуулиар явж байтал одоо эргүүлээд бүгдийг нь татчихлаа. Энийг протоколд тэмдэглүүлж албан ёсоор хэлж байна. Тлейхан гишүүн бол ерөөсөө анхаарахгүй л суугаад байгаа юм.

Дараа нь МСҮТ-ийн захирал бас ялгаа байхгүй. Адилхан орон нутагт байгаа, орон нутгаас санхүүжилтээ авч байгаа МСҮТ-ийн захирал бол орон нутгаасаа л томилогдох ёстой шүү дээ. Хэрэгжих хугацааны хувьд хэдийнээс хэрэгжих юм бэ. Одоо энэ чинь төсөвт дуусан билүү, суугаагүй билүү. Суугаагүй тиймээ. Хугацаагаа нэг мөсөн хариулчихаарай гэж хэлэх байна.

Саяын тэр маргалдаад байгаа үйлчилгээний албан хаагчдын нэг уул нь одоо болдог бол төрийн бүх албан хаагчид дээр л тавихаас өөр аргагүй болчихлоо шүү дээ. Төрийн албаны хуулинд өөрчлөлт хийж. Яагаад гэвэл Тамгын газарт ажилладаг хууль хяналтын байгууллагууд ажилладаг үйлчилгээний албан хаагчид чинь одоо яг зөрөөд л орж ирнэ шүү дээ. Тэгэхээр зэрэг одоо энийг бол. Үгүй орж ирнэ гэж орж ирэхгүй гэж санаачлаад ороод ирнэ шүү дээ улсууд. Тэгэхэд 2 салбар дээр нь. Яагаад гэвэл энэ чинь нийтлэг ажлын байр учраас жаахан тийм юм үүсчихээд байна л даа. Нарийн мэргэжлээр.

Бодлого бол түрүүн Ламбаа гишүүний хэлдгээр бол ерөөсөө. Үгүй тийм л дээ харин. Тэр чинь харин дагаад л оруулна шүү дээ. Адилхан л төрийн албан хаагч тэгээд ороод ирнэ шүү дээ. Ангилал нь төрийн албан хаагчийн албан тушаалд л орох юм чинь. Тэгэхээр хэрвээ энийг тэгж байгаа, цалин нь үнэхээр бага байна гэж байгаа бол тэр Тамгын газрын ч бай, хууль хяналтын ч бай улсад ажиллаж байгаа нярав, нягтлан.

**Д.Оюунхорол:** -Дондог гишүүн ээ, яг энэ асуудлаар бол дараагийн хуультайгаа юу яая тэгэх үү. Боловсролын хуулиа л ярья л даа.

**Д.Дондог:** -Би асуултаа асуучихъя. Тийм юмнуудыг уул нь бодож орохгүй бол дараагийнхаа дэгийг эвдээд байнаа. Нөгөө үндсэн юунаасаа хальчихаад байна л гэж. Би бас том утгаар нь хэлэх гээд байгаа ухаантай шүү дээ. Асуулт асууж болохгүй бол больё доо больё.

**А.Тлейхан:** -За хариулъя. Эхлээд хуульчид хариулаадах. 40.8 дээр ажлын хэсгээс удирдах ажилтан гэж оруулсныг хэлэлцэх явцдаа юу болсон бэ, юу гэж үзэх юм бэ. Удирдах ажилтан гэдэг заалт нь байх юм уу, байхгүй юм уу гэдэг талаар хариулаадах даа. 40.8 дугаар заалт шүү дээ.

**Д.Дондог:** -Өөр ямар нэгэн зохицуулалт байна уу, яамны зохицуулалт байна уу, үгүй юу. Мэргэжил дээшлүүлэхтэй холбоотой. Тэгэхгүй бол энэ чинь өөрийнх нь дор байгаа улсуудын мэргэжлийг дээшлүүлчихээд удирдаж байгаа хүний нь мэргэжлийг нь дээшлүүлэхгүй хаяхаар чинь яаж удирдах юм бэ. Ямар ч арга байхгүй шүү дээ.

**А.Тлейхан:** -Эхлээд хуульчийн. Сая нөгөө санал хураалтан дээр 40.8 дугаар заалтан дээр удирдах ажилтан гэж байна уу, байхгүй юу гэж Дондог гишүүн асуугаад байна шүү дээ. Тэрийг хариулаадах даа.

**Д.Дондог:** -Би бол энэ дээр чинь байгааг ингээд харчихаад та нараас ам асуугаад байна шүү дээ. Энэ хуулинд санал дээр чинь өөрчлөлт орохгүй биз гэж. Орохгүй юм бол энийг би асуух хэрэг байхгүй, дуусч байгаа юм. Гэтэл та түрүүн надад хурал эхлэхийн өмнө удирдах ажилтныг бол мэргэжил дээшлүүлэхээс хассан гэж та хэлсэн шүү дээ тиймээ. Тэгээд энэ дээр чинь бол хасагдаагүй байгаа байхгүй юу. Тэгэхээр би энэ дээр дахиж өөрчлөлт орох уу гэхээр та хэд надад орохгүй гэсэн болохоор зэрэг хариулахгүй байж болно хэрвээ орохгүй бол.

**А.Тлейхан:** -Хуульчийн тайлбар сонсоодохъё.

**Л.Өлзийсайхан:** -Дондог гишүүн ээ, нэгдсэн хуралдаан энэ асуудал хуулийн төслийг хэлэлцэхэд Тлейхан гишүүн санал хэлсэн байсан. Хуралдааны протокол дээр бол байгаа. Тэгээд энэ асуудал дээр удирдах албан тушаалтан гэдгийг хасъя. Зөвхөн энэ удаадаа бол багш нарын асуудлыг хөндъё гээд тэгээд Улсын Их Хурлын дарга Дэмбэрэл дарга зарчмын зөрүүтэй саналын томъёоллыг уншаад удирдах албан тушаалтныг гэдгийг хасаад гээд ийм зарчмын зөрүүтэй санал хураасан. Тэгээд энэ санал маань дэмжигдсэн байгаа юм.

Саяны энэ дээр хийдэгийн учир нь бид нар бас энэ нөгөө Байнгын хорооны эцсийн хэлэлцүүлэг учраас энийг бас нэг мөр ойлгоод тэгээд дараагийн чуулганы нэгдсэн хуралдаан дээр орохдоо энийг хасаад орох юмаа. Техник маань өөрөө Дондог гишүүн ээ, ингэж хийгдсэн байгаа юм.

**Д.Дондог:** -Тэгээд хасчихсан юмыг та нар тэгээд яах гэж энд нь ингэж оруулж ирж байгаа юм эцсийн хэлэлцүүлэгт ер нь. Харин тийм, эцсийн хэлэлцүүлэг гэчихсэн байгаа байхгүй юу. Анхны хэлэлцүүлэг гээгүй байхгүй юу. Би тэгээд асуугаад байна л даа. Эцсийн хэлэлцүүлэг гэсэн хэрнээ одоо өнөөдрийн хураасан саналууд л орох ёстой шүү дээ. Өнөөдөр бол энүүгээр санал хураахгүй шүү дээ. Эртээд уначихсан юм бол. Тэгээд би асуугаад байгаа нь тэр байхгүй юу.

**Д.Оюунхорол:** -Тэгж байхгүй шүү дээ.

**Д.Дондог:** -Байнаа байна. Энэ одоо эцсийн хэлэлцүүлэг гээд сая надад өглөө шүү дээ. 4 сарын 11-ний гээд энэ байж байна шүү дээ. Энэ байна. 40.8 дээр. Ерөнхий боловсролын сургууль, цэцэрлэгийн багш, удирдах албан тушаалтны мэргэжлийн зэрэг, ур чадварыг өмчийн.

**С.Ламбаа:** -Анхны төсөл шүү дээ Дондог гишүүн ээ, анхны төсөл нь.

**Д.Дондог:** -Энэ одоо 4 сарын 11 гээд надаа сая өглөө шүү дээ энэ юун дээр.

**С.Ламбаа:** -Үгүй байлгүй дээ.

**Д.Дондог:** -Би тэгээд энэ дээр өөрчлөлт орсон юм уу гэхээр ороогүй гээд байна шүү дээ.

**С.Бямбацогт:** -...хуулийн төслийг хасна гээд байна шүү дээ, ямар учиртай юм.

**Д.Дондог:** -Харин тэгээд хасъя гэдэг дээр харин яамныхнаас асуугаад байна шүү дээ. Өөр бодлогоор зохицуулалт байна уу, үгүй юу. Би хасна гэдгээр нь ойлгочихоод байгаа юм. Өөр бодлогоор зохицуулалт одоо мэргэжил дээшлүүлэх тухай юм байна уу, үгүй юу л гэж асуугаад байгаа юм.

**А.Тлейхан:** -За хасагдаж байгаа юм байнаа. Удирдах ажилтан гэдгийг хасагдаж байна. Зөвхөн багш нарт хамаарах юм байнаа.

**С.Ламбаа:** -Эцсийн хэлэлцүүлэг дээрээ та нар хасаагүй оруулаад ирсэн байна.

**Д.Дондог:** -Өөр зохицуулалт байна уу, үгүй юу.

**А.Тлейхан:** -Тэгвэл Боловсролын яамнаас өөр зохицуулалт байна уу хариул даа. Удирдах ажилтнуудыг 5 жил тутамд дэвшүүлэх болон ямар хуулийн эрх зүйн орчин байна вэ гэж.

**Д.Эрдэнэчимэг:** -Боловсрол, шинжлэх ухааны яам. Боловсролын удирдах ажилтан, багш болон боловсролын салбарт ажиллаж байгаа бүх чиг үүргийн мэргэжилтнүүдийн мэргэжлийг дээшлүүлэх, давтан бэлтгэх ажил бол бодлоготой, энэ бодлогынхоо дагуу тухайн жилийнхээ жил бүрийн төсөв болон төслийн бус эх үүсвэрүүдээр хэрэгжиж явдаг. Энэ хуулин дээр тусч байгаа 5 жил тутам мэргэжлийн дахин дээшлүүлнэ гэдэг санаа бол 5 жил тутам 21-ээс нэг сарын хугацаанд давтан бэлтгэх чиглэлийн сургалтыг улсын төсвийн санхүүжилтээр багш нарын хувьд зохион байгуулна гэсэн ийм л агуулгатай хуулийн зохицуулалт орж ирж байгаа.

**Д.Дондог:** -Тэрийг нь ч уул нь мэдэж байна л даа. Зүгээр захирлаа хасдаг нь ямар учиртай юм бэ л гэж асуугаад байгаа юм.

**Д.Эрдэнэчимэг:** -Энэ хуулийн заалтан дээр удирдах ажилтан байхгүй байгаа явдал нь удирдах ажилтнуудын мэргэжлийг төсвийн санхүүжилтээр дээшлүүлэхгүй ээ гэсэн үг бол биш.

**С.Бямбацогт:** -Тэгээд энэ дээр чинь хамгийн гол нь одоо энэ заалтан дээрээ удирдах албан тушаалтны гээд оруулчихсан мөртлөө ярихдаа энэ байхгүй шүү, энийг битгий хараагүй, уншаагүй байж та нэг яриад байдаг чинь аягүй утгагүй байгаад байна шүү дээ. Тэгвэл нэгмөсөн энийгээ хасаад оруулаад ирэхгүй яасан юм.

**Д.Дондог:** -Тийм, танай бодлогоор болдог юм бол энэ заалтыг бүр аваад хаячихвал яасан юм. Багш нарынхыг. Тэгэхгүй л биз дээ мэдээж. Тайлбарлаж чадахгүй байна шүү дээ.

**Д.Эрдэнэчимэг:** -Удирдах ажилтны мэргэжлийг дээшлүүлэх ажил бол тусгай бодлогоороо явдаг улсын төсвийн санхүүжилтээрээ бол хэрэгжээд явдаг. Энэ хуулинд заалтан дээр байх эсэх асуудал бол ...нэгдсэн хуралдаанаар хэлэлцээд л хасагдсан зүйл.

**Д.Дондог:** -Би бол хуулин дээр хийчихье гээд байна шүү дээ хуульчлаад хийчихье.

**А.Тлейхан:** -Хуулийнхан тараахдаа буруу юм хийгээд байна шүү дээ та нар.

**С.Ламбаа:** -Би нэг юм хэлэх үү.

**А.Тлейхан:** -Дуусаагүй байна, хүлээж байгаарай.

**Д.Дондог:** -Эхний асуудал энэ бүдэг бадаг юм байгаа юм байнаа. Тодорхойгүй.

**А.Тлейхан:** -Дараагийн асуултанд хариулъя.

**Д.Оюунхорол:** -Боловсролын хуулийн нэмэлт, өөрчлөлтийг мөрдөх хугацаагий нь 13 оны 1 сарын 1-нээс эхэлж мөрдъё гэсэн саналтайгаар ингээд оруулж ирж байгаа. Яагаад гэвэл төсөв хэлэлцчихсэн. Төсвийн жил дууссан учраас одоо бол төсөвт суугаагүй.

**Д.Дондог:** -Удирдах ажилтан гэдгээ хасаад тэгээд шийдье л дээ. Хасаад явъя л даа, тэгээд хасах юм уу, яах юм.

**Д.Оюунхорол:** -Бид нар энэ 40.8 дээр байна шүү дээ энэ нэг тарааж өгч байгаа цаасандаа ямар бид нар будлиантуулсан.

**Д.Дондог:** -За яахав, энэ нь тэгээд будлиантдаг байж.

**Д.Оюунхорол:** -Бид нар Байнгын хорооны эцсийн хэлэлцүүлэгт оруулж ирж байгаа саналын зөрүүтэй томъёолол дээр ийм санал байхгүй. Эцсийн хэлэлцүүлэгт бэлтгэж байгаа санал дээр 40.8 дээр хасчихсан байгаа удирдах албан тушаалын. Яагаад гэвэл нэгдсэн чуулган дээр хасагдчихсан учраас хасаж орж ирсэн.

**Д.Дондог:** -Тэгэхдээ харин саяын санал сая миний хэлээд байгаа санал яамнаас орж ирсэн санал уу, бид нарын өргөн барьсан хуулин дээрх санал уу. Бид нарын өргөн барьсан хуулин дээр байгаа биз дээ тиймээ.

**Д.Оюунхорол:** -Байгаа өргөн барьсан санал дээр ч байгаа. Яамных дээр ч байгаа.

**Д.Дондог:** -Тэгээд одоо заавал хасахын хэрэг байгаа юм уу.

**А.Тлейхан:** -Ажлын хэсэг дээр бол хасагдаад орж ирсэн байхгүй юу.

**Д.Оюунхорол:** -Яахав нэгдсэн.

**Д.Дондог:** -Болохгүй юм уу тэгээд энэ.

**А.Тлейхан:** -Ламбаа гишүүн.

**С.Ламбаа: -**Үгүй ээ, энэ одоо зүгээр л орхиё л доо. Тэр удирдах ажилтан гэвэл тайлбарласан шүү дээ. Яагаад вэ гэхээр удирдах ажилтнууд сургалтын менежер, энэ захирлуудын мэргэжил дээшлүүлэх нь бол улсын төсөв дээр өөрөө суугаад явж байдаг юм. Удирдах ажилтны мэргэжил дээшлүүлэх зардал гээд. Тийм учраас Боловсролын яам тэр зардлынх нь дагуу сургуулийн захирлаа юун 5 жилд байтугай жилд шахуу авчирдаг. Сургалтын менежерүүд ирдэг байхгүй юу. Тэгэхээр энэ бол зөвхөн багшаа дээшлүүлэх гэж байгаа анхны тохиолдол. Угаасаа байхгүй болчихсон тогтолцоо байхгүй юу. Эрүүл мэнд, боловсрол хоёр дээр.

**Д.Оюунхорол:** -Сүүлийн 20 жил энэ багшийн мэргэжил дээшлүүлэх асуудал.

**С.Ламбаа:** -Огт дээшлүүлээгүй байхгүй юу. Тийм учраас бид нар 5 жил гэдэг үгийг оруулж ингэж хийгээд байгаа юм.

**Д.Дондог:** -За яахав, би зүгээр хуульчилчихъя л гэсэн юм.

**А.Тлейхан:** -40.8 дээр удирдах ажилтан гэдэг тийм томъёолол байхгүй гэдгийг нь бид ойлголоо. За асуулт, хариулт ингээд дуусч байна. Одоо зарчмын зөрүүтэй саналаар санал хураалт явуулъя.

Ажлын хэсгээс 5 санал оруулсан байна.

***Боловсролын тухай хуульд нэмэлт, өөрчлөлт оруулах тухай хуулийн төслийн талаар.***

1. Төслийн 1 дүгээр зүйлийн 1 дэх заалтад дор дурдсан агуулгатай 3.1.15 дахь заалт нэмэх:

“3.1.15.”боловсролын туслах ажилтан” гэж бүх шатны боловсролын сургалтын байгууллагын нягтлан бодогч, нярав, тогооч, манаач, үйлчлэгч, мужаан, цахилгаанчин, слесарь, галч болон үйлчилгээний бусад ажилтныг;” гэж нэгдүгээр санал байна. Саналыг дэмжиж байгаа гишүүд гараа өргөнө үү.

**С.Ламбаа:** -Өөр ямар нэгэн албан тушаалтан үлдэхгүй биз. Энэ их тодорхой ингэж нэр заах бол дундуур нь ямар нэг хүний юм гараад ирдэг шүү албан тушаал.

**А.Тлейхан:** -Тийм учраас үйлчилгээний бусад ажилтныг гээд оруулчихсан байгаа шүү.

**С.Ламбаа:** - Үйлчилгээний гэдэг нь бол цэвэрлэгчээ хэлж байгаа юмаа. Тэр шал ондоо юм байдаг юм. Та нар.

**А.Тлейхан:** -Хэд вэ. 10-7. Энэ санал дэмжигдэж байна.

**С.Ламбаа:** -Үйлчилгээний гэдгийг нь хасчихвал яасан юм бэ. Бусад ажилтныг гэчих хэрэгтэй шүү дээ. Үйлчилгээ гэхээр ганцхан цэвэрлэгч ордог юм шүү.

**Д.Оюунхорол:** -Тэгээд ганцхан цэвэрлэгчийг хасахгүй ээ Ламбаа сайд аа. Бид нар ажлын хэсэг дээр энийгээ маш их ярьж орж ирсэн учраас одоо бол би энийг явуулъя гэж байна.

**С.Ламбаа:** -Үгүй ээ, би зарчмын юм ярьж байна Оюунхорол оо. Нягтлан бодогч, нярав, тогооч, манаач, үйлчлэгч, мужаан, цахилгаанчин, слесарь, галч гээд хэлчихээр дараа нь нэг өөр албан тушаалтан гараад ирвэл байхгүй болчихдог байхгүй юу. Тийм учраас үйлчилгээний гэхээр цэвэрлэгчээ хэлчихэж байгаа юм. Тэгэхээр зүгээр л болон, бусад ажилтныг гээд орхичихъё л доо. Тэгвэл бүгд болно шүү дээ. Дэгээр юм ороод ирсэн ч гэсэн болно гэсэн үг байхгүй юу.

**А.Тлейхан:** -Үйлчилгээний гэдэг үг тэгвэл авъя гэж байна л даа.

**С.Ламбаа:** -Нэг токарьчин гээд нэг юм ороод ирвэл яана. Тэгдэг байхгүй юу.

**А.Тлейхан:** -Энэ туслах ажилтан бүгдээрэнгий нь үйлчилгээний ажилтан шүү дээ. Үйлчилгээний гэдэг нь зөв байх л даа.

**С.Ламбаа:** -Уг нь бол энэ тогооч гэхгүйгээр ерөөсөө шууд бүх боловсролын сургалтын байгууллагын үйлчилгээний ажилтныг гээд л хуульчилчих байхгүй юу. Тэгвэл бүгд хамрагдана.

**А.Тлейхан:** -За за ойлголоо.

**Д.Оюунхорол:** -Ламбаа сайд аа, ийм байхгүй юу. 3.1.15 чинь ерөөсөө л нэг ёсондоо нэр томъёоны одоо энэ боловсролын туслах ажилтан гэж хэн юм бэ гэдэг заалт бол ялгаж өгч байгаа юм шүү дээ. Тэгээд энэ дээр таны саяын ярьж байгаа яг бүх шатны сургалтын байгууллагын нягтлан бодогч, нярав, тогооч, манаач, үйлчлэгч, мужаан, цахилгаанчин, слесарь, галч гээд. Таны саяын хэлдгээр үйлчилгээний гэдэг үгээ авчихвал галч болон бусад ажилтныг гэдэг үгийг авч хаях уу, үгүй юу л гэж та хэлж байгаа юм байна шүү дээ.

**А.Тлейхан:** -Сая санал хураачихсан. Түгээмэл орно л доо. Үйлчилгээний гэдэг нь байнаа гэж тогтох уу хэдүүлээ. Байсан нь дээр. Тийм тийм.

**Д.Дондог:** -Найруулган дээрээ анхаарчихгүй юу даа.

**А.Тлейхан:** -Санал хураачихсан.

**С.Бямбацогт:** -Агуулгаараа протоколд тэмдэглээд үлдсэн юм чинь дараа нь тайлбарлах шаардлагатай бол тэгээд тайлбарлаад явчихна шүү дээ.

**А.Тлейхан:** -За ойлгомжтой. Энэ санал хураачихлаа.

2.Төслийн 1 дүгээр зүйлийн 1 дэх заалтад дор дурдсан агуулгатай 43.6 дахь хэсэг нэмэх:

“43.6.төрийн болон орон нутгийн өмчийн ерөнхий боловсролын сургууль, цэцэрлэгт энэ хуулийн 3.1.15-д заасан албан тушаалд 25 ба түүнээс дээш жил ажилласан иргэн өндөр насны тэтгэвэр тогтоолгоход 12 сарын, сум, тосгон, багийн сургууль, цэцэрлэгт 10 ба түүнээс жил ажилласан бол өндөр насны тэтгэвэр тогтоолгоход 18 сарын үндсэн цалинтай нь тэнцэх хэмжээний нэг удаагийн мөнгөн тэтгэмжийг ажиллаж байгаа байгууллагаас олгох бөгөөд шаардагдах зардлыг нь тухайн жилийн төсөвт тусгах.” гэж. Дэмжиж байгаа гишүүд гараа өргөнө үү. 10-7.

**С.Бямбацогт:** -Алтангэрэл гишүүн бид хоёрыг бас оруулаарай.

**А.Тлейхан:** -3 дугаар санал.Хуулийн дагаж мөрдөх хугацааг 2013 оны 1 дүгээр сарын 1-нээс эхлэн дагаж мөрдөх гэсэн санал байна. 10-7.

*Хоёр. Бага, дунд боловсролын тухай хуульд нэмэлт, өөрчлөлт оруулах тухай хуулийн төслийн талаар:*

4. Төслийн 1 дүгээр зүйлийн 2 дахь заалт буюу 14 дүгээр зүйлийн дор дурдсан агуулгатай 14.11 дэх хэсгийг хасах.

“14.11.Төрийн өмчийн олон улсын хөтөлбөрийн сургалттай ерөнхий боловсролын сургуулийн олон улсын шалгалтыг зохион байгуулах, олон улсын сурах бичиг, сургалтын хэрэглэгдэхүүн болон сургалтын бусад нэмэлт үйл ажиллагаатай холбогдон гарах нэмэгдэл зардлын хэмжээг боловсролын асуудал эрхэлсэн төрийн захиргааны төв байгууллагаас баталсан жишгийг үндэслэн сургуулийн зөвлөл тогтооно. Сургалтын нэмэгдэл зардлыг эцэг, эх, асран хамгаалагчаас гаргуулж болно” гэсэн заалтыг хасъя гэсэн санал байна. Дэмжиж байгаа гишүүд гараа өргөнө үү. 10-7.

5 дахь санал. Төслийн 2 дугаар зүйлийн 1 дэх заалт буюу 7 дугаар зүйлийн 7.2 дахь хэсгийн “суурь боловсролыг 10” гэснийг “суурь боловсролыг 9” гэж өөрчлөх гэсэн санал байна. Дэмжиж байгаа гишүүд гараа өргөнө үү. 10-7.

Энд бас гишүүддээ танилцуулах нэг зүйл байна. Энэ хуулийн 43.1.7 дахь заалтан дээр цэцэрлэгийн эмч гэдэг сургуулийн эмчийн дараа мөн цэцэрлэгийн эмч гэдэг нэр томъёо техникийн алдаанаас хуулинд суугаагүй юм байна. Энэ бол үзэл баримтлал дээрээ ч байна, тооцоон дээрээ ч байгаа юм байнаа. Тэгэхээр сургуулийн эмч гэдэг, цэцэрлэгийн эмч гэдэг заалтыг 43.1.7 дээр нэмж оруулах нь зүйтэй гэж үзэж байна л даа. Дэмжиж байгаа гишүүд гараа өргөнө үү. 10-7.

Энэ техникийн юм байна л даа. Зарчим гэх үү, редакци гэх үү. Урамшуулал дээр 5 жилийн.

**Д.Дондог:** -Дахин сайн нягтлаад, дахин хүмүүстээ.

**А.Тлейхан:** -Энэ техникийн юм байна л даа. Зарчмын гэж үзэх үү. Санал хураачихсан л даа.

**Д.Дондог:** -Санал хураагаад нэмчих.

**А.Тлейхан:** -Санал хураагаад сая дэмжсэн тийм. Тэгвэл зарчмын зөрүүтэй саналаар авъя. 10-7.

Боловсролын хуультай холбогдсон санал хураалт ингээд.

**Д.Оюунхорол:** -Дондог гишүүн ийм юм түрүүнээс хойш 2 дахин асууж байна. 43.1.7 дээр одоо яг ямар хүмүүсийг урамшуулалд хамруулахаар болсон бэ гээд ингээд асууж байгаа юм. Тэгэхээр сум, тосгон, багийн сургууль, цэцэрлэгийн багш, цэцэрлэгийн эрхлэгч, сургуулийн захирал, сургалтын менежер, сургуулийн нийгмийн ажилтан, дотуур байрны багш, албан бус боловсролын багш, цэцэрлэгийн арга зүйч, туслах багш, сургуулийн номын санч, сургуулийн эмч, бид сая нэмлээ. Цэцэрлэгийн эмч нарт 5 жил тутамд нэг удаа 6 сарын үндсэн цалинтай тэнцэх хэмжээний мөнгөн тэтгэмжийг ажиллаж байгаа байгууллагаас нь олгох гэж. За яг ийм томъёоллоор.

Ер нь бид нарт хасагдсан.

**С.Ламбаа:** -Өөр албан тушаал орхигдоогүй биз гэдэг бол их явдалтай шүү улсууд. Тийм учраас харин тэрийг бөөгнүүлж байх ёстой юм байхгүй юу.

**А.Тлейхан:** -Эхний асуудал ингээд дуусч байна. Илтгэх гишүүн Оюунхорол гишүүн илтгэнэ. Ажлын хэсгийн ахлагч Оюунхоролоор илтгүүлье.

Дараагийн асуудалд оръё.

Соёлын өвийг хамгаалах тухай хуулийн төслийн шинэчилсэн найруулга байна.

Танилцуулгыг Ундармаа сайд. Боловсрол, соёл, шинжлэх ухааны дэд сайд Ундармаа.

**Б.Ундармаа:** -Соёлын өвийг хамгаалах тухай хуулийн шинэчилсэн найруулгын төслийн танилцуулга.

Монгол Улсын хууль тогтоомжийн 2012 он хүртэл боловсронгуй болгох үндсэн чиглэлийг хэрэгжүүлэх зорилгоор соёлын өвийг хамгаалах тухай хуулийн шинэчилсэн найруулгын төслийг боловсрууллаа. Соёлын өвийг хамгаалах тухай хууль хэрэгжсэнээр соёлын өвийг улсын нэгдсэн бүртгэл, мэдээллийн сан бий болсон, түүх, соёлын дурсгалт зүйлд зэрэглэл тогтоосон, археологийн хайгуул, малтлаг, судалгааг шинжлэх ухааны асуудал эрхэлсэн төрийн захиргааны төв байгууллагын зөвшөөрлөөр гүйцэтгэж, бүх шатны Засаг дарга нар соёлын өвийн хадгалалт хамгаалалтанд хяналт тавьдаг болж, түүх соёлын хосгүй үнэт дурсгалт зүйлийг зөвхөн сурталчлах, сэргээн засварлах, судлах зорилгоор улсын хилээр 2 жилийн хугацаатай нэвтрүүлдэг болсноос гадна түүх, соёлын үл хөдлөх дурсгалын хадгалалт хамгаалалтанд соёлын өвийн болон бусад байгаль орчны байцаагч нар хяналт тавьдаг болсон юмаа.

Соёлын өвийг хамгаалах тухай хууль 2001 оны 6 сарын 8-нд батлагдсан гарснаас хойш нийт 4 удаа нэмэлт өөрчлөлт орсон байна. Түүх, соёлын ердийн дурсгалт зүйлийг улсын хилээр зөвшөөрөлгүй гаргаж байснаас ердийн дурсгалт зүйлийн нэрийн дор их хэмжээний түүх, соёлын дурсгалт зүйл улсын хилээр гарсан, ашигт малтмалын хайгуул, уул уурхайн ажил эрчимтэй өрнөснөөс болж урьдчилсан археологийн хайгуул хийлгэлгүй үйл ажиллагаа явуулж, булш, хэрэгсүүрийг сүйтгэх болсон.

Дэлхийн өвийн жагсаалтад Монгол Улсаас соёлын болон байгалийн өв, соёлын биет бус өвүүд бүртгэгдсэнтэй холбогдуулан хамгаалалтын эрх зүйг бий болгох зэрэг асуудлуудыг шинээр зохицуулах, хуулийн заалт хэсгийг өөрчлөн найруулах шаардлага гарснаас соёлын өвийг хамгаалах тухай хуулийн шинэчилсэн найруулгын төслийг тус яамнаас боловсруулсан.

Соёлын өвийг хамгаалах тухай хуулийн шинэчилсэн найруулгын төсөлд дараах үндсэн зохицуулалтыг шинээр тусгалаа. Үүнд:

Соёлын биет өвийг түүх, соёлын үл хөдлөх болон хөдлөх зүйлээр нь ангилж, түүхэн тодорхой орон зай, цаг үеийг төлөөлж чадах, түүх, соёл, урлаг, шинжлэх ухаан, нийгмийн үнэ цэнэ, ач холбогдолтой, мөн эд баялгийн зүйлсийг болон соёлын биет бус өв болох ард түмний авьяас билэг, мэдлэг ухаанаар уламжлагдан ирсэн оюуны өвийг тодорхойлсон.

Мөн ЮНЕСКО-гоос баталдаг дэлхийн соёлын болон байгалийн өвийн жагсаалтад Монгол Улсаас олон дурсгалт цогцолборуудыг бүртгүүлсэнтэй холбогдуулан дэлхийн соёлын болон байгалийн өвийг хамгаалах тухай конвенцийн дагуу дэлхийн өвийг хамгаалалтын асуудлыг хуулийн төсөлд тусгалаа.

Мөн соёлын өвийн хадгалалт хамгаалалт, хяналтыг сайжруулах, хариуцлагыг өндөржүүлэх зорилгоор түүх, соёлын үл хөдлөх дурсгалын эрх зүй хамгаалалтын зэрэглэлийн дагуу улсын хамгаалалтанд байх түүх, үл хөдлөх дурсгалын жагсаалтыг эрх бүхий байгууллагууд баталж байхаар өөрчилсөн.

Мөн музейд хадгалагдаж байгаа шашны эд баялгийн зүйлийг сүм хийдүүдэд гэрээгээр эзэмшүүлж байснаас 2008 оны улсын тооллогоор сүм хийдэд эзэмшүүлж байсан 343 хулгайд алдах, шатаах, мөн сүншигт хэрэглэх зэргээр үрэгдүүлсэн байсан учраас энэ хэсгийг хуулиас хассан.

Аливаа том хэмжээний барилга байгууламж барих, шинээр зам тавих, ашигт малтмалын хайгуул хийх, ашиглах зэрэг аж ахуйн үйл ажиллагаа явуулахад зориулан газар олгохоос өмнө археологи, мөн палентологийн мэргэжлийн байгууллагаар урьдчилсан хайгуул судалгаа хийлгэх, соёл, шинжлэх ухааны асуудал хариуцсан төрийн захиргааны төв байгууллагатай зөвшөөрөл авах асуудлуудыг тусгасан.

Улс, аймаг, нийслэлийн хамгаалалтанд байгаа түүх, соёлын үл хөдлөх дурсгалд зар сурталчилгааны самбар байрлуулах, анхны төрөх хийц, бүтээцийг өөрчлөх, ашиглахыг хориглох асуудлуудыг шинээр оруулсан.

Түүх соёлын үл хөдлөх дурсгалыг тоолж бүртгэн, баримтжуулах ажил 2008 оноос эхэлж, 11 аймгийн дурсгалыг бүртгэж, гэрэл зураг, мөн дүрс бичлэгээр баримтжуулж, тогтоогоод байна. Үйл ажиллагааг хуульчлан түүх соёлын үл хөдлөх дурсгалын улсын тооллогыг 8 жил тутамд хийж байна.

**А.Тлейхан:** -Ундармаа сайдад баярлалаа. Хуулийн төсөлтэй холбогдуулан гишүүдээс асуух асуулт. Алтангэрэл гишүүн, Арвин гишүүн, Бямбацогт гишүүн, Ламбаа гишүүн ийм 4 гишүүн асуух нь ээ. Алтангэрэл гишүүн асуултаа тавья.

**П.Алтангэрэл:** -Энэ хуулиар бол яахав түүх, соёлын одоо тодорхой болчихсон дурсгалуудыг хадгалах, хамгаалах чиглэлийн заалтууд нэлээн тодорхой тусаад явж байгаа юм байна. Би нэг л юм асуумаар байгаа юм. Одоо шинээр бий болж олдож байгаа, музейд орж ирээгүй, сан хөмрөгт орж ирээгүй, орж ирэх боломжгүй байгаа ийм дурсгалуудыг хамгаалалтанд авах, цаашид яаж хэрхэн хамгаалах талаар энэ хуулин дээр ямар заалтууд байна. Жишээлэх юм бол Булган аймагт ойрын 2 жилийн дотор гэхэд л 2 том түүх соёлын зүйл олдлоо шүү дээ. Тэр газар дороо. Яг бунхан чигээрээ байгаа. Бүх юм тэр яг тэр байгаа байгаа байрандаа. Тэгээд тэрийг гэхэд одоо жишээлэх юм бол яаж хамгаалж байна.

Цаашид яг яаж хамгаалах юм. Тэр байгаа байгаа байдал дээр нь хамгаалах зайлшгүй шаардлагатай түүх соёлын олдворууд байна шүү дээ. Тийм нөхцөлд яаж хамгаалах юм. Төр засаг энэ рүү яаж хандах юм. Энэ чиглэлийн зүйл цаашдаа ч их илэрнэ Монгол Улсын нутаг дэвсгэрт. Музейнүүд өөрчилж болохгүй, сан хөмрөгүүд өөрчилж болохгүй, байсан байранд нь байгаа чигээр нь хадгалж байх шаардлагатай өв соёлын дурсгалууд их бий болноо.

Тэгэхээр энийг яаж хадгалж, хамгаалж олон түмний хүртээл болгох, сурталчлах, дан ялангуяа хамгаалах тал дээр энэ хуулинд одоо яг ямар зохицуулалт шинээр хийж өгсөн бэ. Энийг нэг тодорхой хариулаад өгөөч.

**А.Тлейхан:** -Ажлын хэсгээс хэн хариулах вэ.

**Ш.Энхбат:** -Боловсрол, соёл шинжлэх ухааны яамны харьяа Соёлын өвийн төв Энхбат.

Тэгэхээр улс аймгийн хамгаалалтанд Засгийн газраас тогтоосон 450 дурсгал байдаг. Мэдээж одоо өөр хамгаалалт ангид ороогүй нэлээн олон ийм сумын хэмжээний гэдэг юм уу, түүх соёл шинжлэх ухааны ач холбогдол багатай дурсгалууд бол нэлээн их байгаа. Тийм учраас бид нар энэ удаагийн хуулийн шинэчилсэн найруулгандаа энэ улс, аймгийн хамгаалалтын жагсаалтыг бол улсын, аймгийн, сумын гэж. Сумын гэдгийг бол нэмж Иргэдийн төлөөлөгчдийн хурлаар нь баталгаажуулж, улсын хэмжээнд бүртгэлжүүлэх байдлаар оруулсан байгаа.

Шинээр одоо илэрч байгаа дурсгалуудыг яаж хамгаалж байгаа вэ гэвэл жишээ нь Булган аймагт сүүлийн 2 жил болчихсон дурсгалыг бол манай соёлын өвийн төвийн сэргээн засварлагчид газар дээр нь бэхжүүлэлт хийгээд цаашид энийг яаж хамгаалах вэ гэдэг тал дээр яамандаа асуудлыг тавиад, Засгийн газрын 2011 оны 10 сард Засгийн газрын тогтоолоор улсын хамгаалалтын зэрэглэлтэнд оруулж, шинэчилсэн жагсаалтанд оруулсан. Ингээд цаашид хамгаалах талаар бол тусгай бодлого боловсруулаад одоо хэрэгжүүлээд явж байгаа.

Ер нь бол газар дээр нь газар дорхи музей буюу аялал жуулчлалын ийм нэг бүс бүтээгдэхүүн болгоноо гэсэн ийм чиглэлтэй явж байгаа.

**П.Алтангэрэл:** -Одоо яг яаж хамгаалж байгаа вэ. Тэнд сум нь хамгаалж байгаа юу.

**Ш.Энхбат:** -Одоо бол тэнд ноднин 10 сард 40 метр урт ийм талбайг бол 80 сая төгрөгөөр дээврийн хучилт хийгээд булаад орхичихсон байж байгаа. Энэ оны 5 сард Итали улсын яг одоо энэ бунхант булшны ханын зургийн чиглэлээр мэргэжсэн хүнийг ЮНЕСКО-гоос бид нар урьж авчираад цаашид энийг яаж хамгаалах вэ гэдэг тал дээр манай мэргэжилтнүүд хамтарч судалгаа хийгээд, ер нь цаашдаа бол нээлттэй ... ийм байдалтай байгаа.

Одоо бол яг орон нутгаас хамгаалалт айл авчраад тэнд бол манаач авчраад хамгаалаад байж байгаа. Битүү дарсан гэсэн үг. Дээр нь байшин барихаар төлөвлөөд анхан шатны байдлаар бол А нуруу хийгээд хамгаалалт хийчихсэн байж байгаа суурийг нь.

**А.Тлейхан:** -Бямбацогт гишүүн асууя.

**С.Бямбацогт:** -Нэг асуулт байна. Энэ биет бус, соёлын биет бус өв гэж бид нар ярьж байгаа. Бас хэдэн жилийн өмнө хөөмийг бид нар хятадууд ЮНЕСКО-д бүртгүүлэх гээд явж байгаад арай чүү араас нь хөөцөлдөж байж хятадын ч соёлын өв, монголын ч өв хоёулаа зэрэг бүртгүүлчихсэн явж байгаа. Яг энэнтэй адилхан одоо юу гэдэг юм уран нугаралт. Уран нугаралт соёлын өв мөн үү, биш үү. Хэрвээ соёлын өв мөн бол бид нар ЮНЕСКО-д бүртгүүлж, бас Монгол Улсынх гэж баталгаажуулах талаар юу хийж байгаа бол.

Ер нь цаашдаа энэ уран нугаралтыг хөгжүүлэх тал дээр бас төр, засгаас манай салбарын яам хариуцсан яамнаас нь ямар бодлого явуулж байна вэ. Гарцаа байхгүй одоо дэлхийд монголыг таниулж, монголын бренд болж гарсан юу гэдэг юм соёлын зүйл л гэж би боддог юм. Энэ дээрх тодорхой хариулт өгөөч бас.

**Б.Ундармаа:** -Уран нугаралт бол бас одоо монголын яалт үгүй биет өв өө. Энийг бол ЮНЕСКО-гийн бас жагсаалтанд манай яам маань бас албан ёсоор хүсэлт гаргаад, өргөдөл өгөөд өгчихсөн байгаа. Яаралтай хамгаалах жагсаалтанд бол өгсөн байгаа. Ер нь ЮНЕСКО-той бол байнга хамтарч, бас нягт ажиллаж байгаа. Соёлын өвөө хамгаалах тал дээр.

**С.Бямбацогт:** -Тэгэхээр энэ уран нугаралтыг хөгжүүлэх чиглэлээр ер нь юу хийж байгаа вэ, цаашид юу хийх вэ? Одоо Соёл урлагийн их сургууль дээр уран нугаралтын анги байдаг юм уу, байдаггүй юм уу. Ер нь төрөөс ямар дэмжлэг үзүүлж, ямар бодлого явуулж байгаа вэ? Үнэхээр одоо гарцаа байхгүй дэлхийд биднийг таниулж байгаа шүү дээ уран нугаралт чинь. Бид нар бол соёлын бас өв гээд ЮНЕСКО-д бүртгүүлэх гээд их хөөцөлдөж байгаа юм байна. Тэгээд энэ дээр яг тодорхой хийж байгаа арга хэмжээнүүдийг хэлж өгөхгүй юу.

**Б.Ундармаа:** -Хөгжим бүжгийн сургуулийн харьяанд бол бас циркийн сургууль гэж бас байгаа Бямбацогт гишүүн ээ. Тэгээд тэр циркийн сургуульд бол одоо энэ уран нугаралтын маань анги төрөл нь бас хамрагддаг. Тийм учраас энэ бол бас яг л одоо бүр системчлэгдээд, ингээд циркийн сургуулийнхаа түвшинд бол энэ салбар бол хөгжиж байгаа. Бодлогод бол бас байгаа.

**А.Тлейхан:** -Арвин гишүүн асууя.

**Д.Арвин:** -Энэ сүүлийн үед археологийн маш их олон дурсгалууд гарч байгаа. Тэгээд энэ дурсгалуудыг гадаадад засах нэрийдлээр жаахан манайд бол тэр болгон юу байхгүй байгаа гэж байгаа л даа. Одоо техник төхөөрөмж, бодис байхгүй. Энэ нэрийдлээр бол маш их дурсгалууд гараад, засварлаад буцаж орж ирж байгаа. Энэ зүйл бол бас Монгол Улсын соёлын өвийг маш их зөрчиж байгаа гэсэн үйлдэл гэж боддог. Энийг бол яамны сайд ч юм уу, Шинжлэх ухаан академийн сайдын тушаалаар гарсан юм байна лээ.

Тэгээд энэ талд хөрөнгө оруулж, энэ чиглэлийн археологийн шинээр гарч байгаа олдворуудыг гадаадад гаргахгүй, одоо өөрийнхөө улс орондоо засаж янзлах талаар энэ хуулинд тусгагдаж орж ирсэн үү. Тэгээд энэ тусгагдаж орж ирсэн үү. Би ингээд харахад энэ чиглэлээр яг юм бичигдээгүй байна. Ер нь сүүлийн үед маш их гарч байгаа нь бол маш их харамсалтай байгаа. Бид нар энийг зогсоож дийлэхгүй байгаа. Тэгээд энэнтэй холбогдуулаад дагалдах хуулиудад өөрчлөлт оруулах зүйлүүд орж ирсэн үү.

Нөгөө талаар энэ ер нь үндэсний соёл өвийг хууль бусаар гадаадад гаргах асуудал бол маш их байгаа. Энийг бол ерөөсөө таслан зогсоож чадахгүй байгаа. Ийм учраас энийг одоо бүр үндэсний аюулгүй байдлын хэмжээнд авч үзэх талаар та нар энэ хуулинд тусгагдсан уу. Одоо сүүлийн үед бид нар мэдээж тав, арван цаас, Оюу толгой, Тавантолгой гэж гүйгээд л байдаг. Хажуугаар чинь Монгол Улсын үндэсний соёл дурсгалууд бүр үй олноор гарч байгаа. Намайг одоо Алтанбулагаар гарч ирж байхад хүртэл манайхны юм машинаар хураагдаад байж байсан. Тэрийг бол зөвхөн л одоо тэр хилийн хэдэн хүмүүс илрүүлж байгаа шүү дээ.

Тэгээд илрүүлэхээс гадна одоо энийг бүр энэ хуулиар үндэсний аюулгүй байдлын хэмжээнд авч үзэх цаг болсон. Соёлынхоо бодлого, төрөөс авах бодлогод ч гэсэн та нар энийг бас оруулж ирэх хэрэгтэй. Энэ талаар та нар энэ хуулиндаа хэр зэрэг тусгаж байгаа вэ гээд. Энэнтэй холбогдуулаад зүгээр яг энэ хуулинд орох уу, орохгүй юу гэдэгтэй холбогдуулаад ер нь сүүлийн үед манай Монгол Улсын музейн асуудлууд бол маш өрөвдөлтэй байгаа шүү дээ. Тэгээд энийгээ бол жил жилийнхээ төсөвт ерөөсөө оруулж ирдэггүй.

Бид нар санал хураахаар Байнгын хорооноос дэмжигддэггүй. Одоо яамнаас орж ирэхгүй, Засгийн газраас орж ирэхгүй болохоор гишүүд яалтай ч билээ дээ. Тэгээд одоо эмнэлэг, түргэний машин, иймээ тиймээ одоо юу гэдэг юм трактор гээд л компьютер гээд яваад өгчихдөг. Гэтэл өнөөдөр Богдын музей чинь ямар байгаа билээ. Хүн орохын аргагүй байгаа шүү дээ. Өвөл хүв хүйтэн дулаан байхгүй. Хамаг түүхийн дурсгалууд нь ямар байгаа билээ.

Дүрслэх урлагийн музейны доор ямар их олон баялаг чинь ард иргэд үзэхгүй байгаа билээ. Хэнд хадгалаад байгаа. Тэгээд энэ талаар ерөөсөө энэ яамныхан өөрсдөө бодлого оруулж ирж, жил жилийн төсөвт ерөөсөө суухгүйгээс болоод өнөөдөр хаа байна нэг олон музейнүүд барина гээд л байсан, одоо дандаа хуурч байгаа. Тэгээд л энэ одоо нэг сайхан Зайсангийн тэнд том музей барина гэхээр нээрээ тийм болов уу гэхээр таг алга болчихдог. Энэ дүрслэх урлагийн музейг буулгаад, дээр нь 15 давхар ч юм уу одоо сайхан музей барина гэхээр нээрээ тийм юм байх гэж бодоод л тэгээд тэр сайхан ярианд чинь болоод ингээд ингэчихдэг.

Гэтэл өнөөдөр энэ музейнүүд чинь ерөөсөө жил жилийн төсөвтөө сууж ирэхгүй, ингээд байдаг нь. Тэгээд энийгээ одоо бүр соёлынхоо энэ бодлогынхоо бүр хуульдаа та нар бүр оруулаад, соёлын өвийг хамгаалах энэ хуульдаа энэ музей дурсгалаа хүртэл оруулах ёстой шүү дээ. Тэгээд алинд нь орж ирэх юм. Төсөвт нь орж ирэхгүй, хуулинд нь орж ирэхгүй. Тэгээд бүхэл бүтэн монголын соёлын өв, одоо подваль дотор нэг музейний дор бүтэн тэр чигээрээ хадгалаад, хэнд хадгалаад байдаг юм. Тэгээд ингэж хадгалж хадгалж байгаад дараа нь хаашаа явах юм.

Тэгээд сүүлдээ одоо ер нь хувийн компаниуд бол өөрсдийн музейг худалдаж авах ийм том зүйлүүд хүртэл гараад байгаа. Ийм учраас энэ чиглэлээр ер нь яамны бодлого ямар байдаг юм бэ. Энэ хуулиндаа энэ зүйлүүдийг тусгаж орж ирсэн үү.

**А.Тлейхан:** -Болчихсон уу. За хариулъя ажлын хэсгээс.

**З.Оюунбилэг:** -Боловсрол, соёл, шинжлэх ухааны яамны Соёлын өв хариуцсан ахлах мэргэжилтэн.

Тэр гадаадад судлах сэргээн засварлах юугаар археологийн олдворуудыг гаргаж байна гэж байна. Тэгэхээр энэ хуулин дээр бол 2 жилийн хугацаагаар судлах, сэргээн засварлах, сурталчлах юугаар гарганаа гэсэн заалт байгаа. Тэр хоёр дахь асуулттай хамтатгаж хэлэхэд бол түүх соёлын хосгүй үнэт, үнэт хоёрыг бол зөвхөн 2 жилийн хугацаагаар гаргана гэсэн заалтыг бид нар ер нь соёлын биет өвийг 2 жилийн хугацаагаар гаргана гээд ердийн ч бай, хосгүй үнэт бай, үнэт гэсэн 3 зэрэглэлийн аль нь ч орсон соёлын биет төвийг ер нь гаргахыг хориглочихсон.

2 жилийн хугацаагаар, зөвхөн 3 зорилгоор гаргана. Тэрэнд бол судлах орж байгаа. Тэгээд шаардлагатай бол зөвхөн нэг жилийн хугацаагаар сунгана гэснээр орж байгаа. Манайд бол өнөөдөр соёлын өвийг сэргээн засварлах ажил бүх төрлийн соёлын өвийг сэргээн засварлаж байгаа. Гэхдээ яг он цагийн хувьд бол тогтоохыг үнэхээр чадахгүй, тоног төхөөрөмж байхгүй учраас он цагийг нь тогтоох асуудлаар археологийн олдворууд бол гадагшаа яг үнэхээр судалгаанд явж байгаа.

Соёлын өвийн барилгыг бол шинээр барих асуудал бол Засгийн газрын тогтоол шийдвэр нь гараад, манай нөгөө түүх соёлын дурсгалыг сэргээн засварлах, хамгаалах, үл хөдлөх дурсгалыг хамгаалах хөтөлбөрт ороод ингээд газраа авчихсан, барилгыг барих асуудал зургийг нь хийлгэчихсэн. Барилгыг барих асуудал зургийг нь хийлгэчихсэн. Одоо хөрөнгийн асуудал нь яригдаад байж байгаа. Соёлын өвийн төвийг шинэчилсэн лаборатори, тоног төхөөрөмжтэй сэргээн засварлах бүрэн бүх юмыг одоо он цагийг нь тогтоогоод сэргээн засварлах тийм юу бол барилга барих юу зургийг нь хийчихсэн явагдаж байгаа.

Тэр хоёрдугаар асуудал нь хилээр гарахыг бол бүгдийг нь зогсоочихсон. Ердийнх ч бай, хосгүй үнэт, үнэт ч бай.

Гуравдугаарт нь тэр музей ярьж байна. Музейг бол ер нь бүх музейнүүдийг хамгийн сүүлд театрын музей үлдсэн байсан. Энэ жил өнгөрсөн онд театрын музей 30 саяар, ингээд бүх музейнүүдийг дохиолол хамгаалалтын системээр бол 2005 оноос тоноглоод дуусаад эргээд түрүүчээс нь эхлээд Эрдэнэзуу музейгээс эхлээд сольж эхэлж байгаа шинэчилж. Тэгээд соёлын байгууллагуудын материаллаг баазыг бэхжүүлэх гэсэн хөтөлбөрийг Засгийн газрын хуралдаанаас өгсөн үүргийн дагуу манайх хөтөлбөр боловсруулаад, тэр хөтөлбөр дотор бол одоо яг өнөөдөр эдийн засгийн үзүүлэлтийг нь одоо байгаагий нь, дараа болохтой нь тэр дүрслэх урлагийн музей болон байгалийн түүхийн музейг шинэ барилгатай болох юугаар хөтөлбөрт тусгагдчихсан явж байгаа.

Ер нь бол музейг хөгжүүлэх тусгай бид нар үндэсний хөтөлбөр гэж хийгээд Засгийн газрын хуралдаанаар хэлэлцүүлээд мастер төлөвлөгөөндөө тусга гээд сая бол энэ жил соёл урлагийг хөгжүүлэх мастер төлөвлөгөөнд ерөнхийдөө бол музейг хөгжүүлэх бодлого хадгалалт хамгаалалтын асуудал тусгагдчихсан байгаа. Бодлогын хувьд яамны ийм байдалтай байгаа.

**А.Тлейхан:** -Нэмээд асууя.

**Д.Арвин:** -Энэ түүх сэргээх газар. Энхбат Түүх сэргээх газрын дарга тиймээ. Сэргээн засварлах газрын дарга. Танайд чинь одоо тэр археологийн дурсгалыг шууд гаргаж ирээд, өөрсдөө янзлахад ер нь хөрөнгө мөнгө хэдэн төгрөг шаардлагатай байдаг юм одоо тэр тоног төхөөрөмж нь. Одоо сая хуулиндаа бол бас л та нар ороод ирсэн байна лээ шүү дээ. Археологийн жишээ нь сая Оюунбилэгийн ярьж байгаа бол археологийн шинээр гарч байгаа урсгалуудыг хойшоогоо гаргаж, гадаадад гаргаж засварлах асуудал бол хуульчлаад ороод ирж байгаа юм байна. Энийг бол бид нар энэ тоног төхөөрөмж, бодис байхгүйгээр одоо далимдуулж гаргахыг бүр зогсооно гэж би энэ хуулин дээр бодож орж ирсэн. Та нар нөгөө л байдгаараа хийж байгаа юм байна.

Түүх сэргээн засварлах газар байсаар байтал. Энэ дээр чинь одоо хэдэн төгрөг тавиад л тэр бодис юмнуудыг нь аваад ирж болно шүү дээ. Одоо тэгээд өнөөдөр яг та нарын ам ярианы чинь зөрөө хийгээд байна шүү дээ. Гаргахгүй гэсэн мөртлөө гаргаад байгаа байхгүй юу. Тэгээд эргэж орж ирж байгаа нь баталгаа нь юу байгаа юм. Яг зөвөөрөө орж ирж байгаа юм уу, хуурамч юм орж ирж байгаа юм уу. энийг мэдэхгүй байгаа шүү дээ Оюунбилэг чи бол. Би Оюунбилэг чамайг мэдэж байнаа. Та нар бол дандаа л хориглосон гэдэг, бүх юм чинь гарч байгаа шүү дээ.

Тэгээд Үндэсний аюулгүй байдлын зөвлөлд энийг маш хүчтэй ярих тийм хэмжээнд хүрчихээд байгаа асуудал байгаа юм. Тэгээд би Энхбатаас тэр одоо тэр хэдэн төгрөг байдаг юм, энийг яаралтай магадгүй төсвийн тодотголоор ч юм уу оруулж ирээд энийг бүр энэ хуулиар энийг таслан зогсоохгүй дахиад л гарах юм бол бид хууль гаргаад яах юм.

Хамаг дурсгалаа ухлаа, бүгдийг нь гадаадад маш онгоц бууж ирээд л, гадаадын онгоц бууж ирээд хамаг түүх дурсгалыг аваад нисч байгаа шүү дээ. Бидний толгой дээгүүр. Тэгээд орж ирж байгаа нь юу орж ирж байгааг та нар мэдэж байгаа юм уу. Тэгээд сүүлд нь одоо хүннүгийн улс, аягүйдвэл Монголд биш 50 жилийн дараа аягүйдвэл тэр авч нисч байгаа газар бол энэ археологийн олдвор нь энэ байна. Яагаад гэвэл 50 жилийн дараа Монгол Улсад хүннүгийн улс байгаагүй, энэ хүннүгийн дурсгал энэ улсаас гарсан гээд бүх баримтыг чинь аваад явж байгааг та нар юу гэж үзэх юм.

Энэ талаар тэмцэл хийгээд ерөөсөө байхгүй. Энхбат энэ талаар та нар хөрөнгө мөнгө яаралтай суутгавал өөрсдөө засварлаж чадах уу гэдгийг би асуумаар байна.

**Ш.Энхбат:** -Их зүйтэй асуулт байна. Ер нь манай соёлын өвийн төвд бол анх музейн үзмэр сэргээн засварлах, урлан гэдэг нэртэйгээр 1988 онд байгуулагдсан. Тэгээд 2007 онд нийт 8 сэргээн засварлагчийн орон тоо нэмэгдээд, өнөөдөр манай соёлын өвийн төв дээр 14 сэргээн засварлагч, төмөр металь, даавуу гээд ингээд төрөл төрлөөр нь ажиллаад явж байгаа.

Сүүлийн 3, 4 жилээс бол энэ археологийн малталт нэлээн их хэмжээгээр хийгдээд, манай соёлын өвийн төвөөс тодорхой тооны хүмүүсийг археологийн малталтыг газар дээр нь археологичтой хамтарч бэхжүүлэлт хийгээд өөрийнхөө лаборатори дээр авчрах ажил бол сүүлийн хоёр, гурван жилээс хийгдэж эхэлж байна.

Энд хамгийн түрүүнд хэрэглэгддэг зүйл бол химийн бодис. Ярих юм байхгүй зөв. Тэгэхээр химийн бодисыг авахад бид нар өмнө нь манай зах зээл дээр байхгүй, өргөн хэрэглээний бодис биш учраас хоёр, гуравхан компанид хүсэлт тавьдаг. Тэд нар маань бол нэлээн хэдэн сая төгрөгний нэг кг бодис нэмэлтэйгээр орж ирдэг. Тэгэхээр ер нь бид нар бол 2007 оны 303 дугаар тогтоол, Засгийн газрын тогтоолын хөтөлбөрийн дагуу бол 2013, 2014 он гэхэд л манай соёлын өвийн төвийг үндэсний хэмжээний ийм сэргээн засварлах лабораторитой байшин барилгатай болгоноо гээд заасан. Энэний хэмжээнд бол 500 сая төгрөгийг тоног төхөөрөмжөөр нь ханганаа гэж ингэж заасан байгаа.

2010 онд бол яамнаас 50 сая төгрөгөөр бол ийм металь эдлэл сэргээн засварлах тоног төхөөрөмж, одоо энэ 2012 онд 150 сая төгрөгөөр ийм спектометийн анализ хийдэг химийнх нь томъёоллыг гаргаж ирдэг ийм бодис тоног төхөөрөмж авах гээд явж байгаа. Багаж авах гээд явж байгаа.

Ер нь бол тэгэхээр нийт манай хэдий хэмжээний тоног төхөөрөмж шаардлагатай вэ гэвэл ер нь би танд жишээ хэлэхэд л одоо жишээлбэл нэг багаж нь гэхэд л 130 сая төгрөг, 200 сая төгрөг, 150 сая гээд ингээд янз янз үнэтэй байгаа. Ер нь бол нийт Монгол Улсын хэмжээнд сэргээн засварлалтын үйл ажиллагаа явуулнаа гэвэл 500 саяас нэг тэрбум орчим төгрөгний тоног төхөөрөмжний зардал гарах гэсэн ийм урьдчилсан тооцоо байж байгаа. Энийгээ ч гэсэн манай яам бол тодорхой тодорхой жил жилийн хугацаанд бол соёлын өвийн төвийг барилга ашиглалтанд ороход бага багаар ингээд нийлүүлэлт хийгээд явж байгаа.

Тэгэхдээ бол хангалттай сайн өгөөгүй байна гэж ингэж хэлмээр байна. Ер нь бол боловсон хүчин сэргээн засварлагчдын хувьд бол 14 сэргээн засварлагч гэдэг бол хаанаа ч хүрэхгүй байна. Тэр бол үнэхээр ойлгомжтой. Ер нь манай байгууллага бол өөрөө 28 хүнтэй, үүнээс 14 сэргээн засварлагч, 8 хүн нь нөгөө бүртгэл.

**А.Тлейхан:** -Товч хариулъя.

**Ш.Энхбат:** -Ийм байгууллага байгаа. Тийм учраас дор хаяж нэг 60, 70 хүнтэй соёлын өвийн үндэсний төвийг одоо ирээдүйд байгуулбал бүх Монгол Улсын хэмжээнд сэргээн засварлалтын ажлыг бүрэн төгс хийж чаднаа л гэж ингэж хэлмээр байна.

**А.Тлейхан:** -Зөвхөн тавьсан асуултандаа л хариул. Бүх л юм яриад хэрэггүй шүү дээ. Ламбаа гишүүн асууя.

**С.Ламбаа:** -Цэвэр хуультай холбоотой 4 асуулт байна. Нэгдүгээрт, шинэчилсэн найруулга гэж орж ирсэн байгаа юмаа. Шинэчилсэн найруулга бол хуучин хууль бол 60 хувиас дээш зарчмын өөрчлөлт орж байгаа тохиолдолд шинэчилсэн найруулга гэж хэлдэг л дээ. Тэгэхээр энэ ер нь одоо хэдэн хувийн өөрчлөлт орж байгаа юм. Хуучин хуулиасаа. Яг хувиар тооцох юм бол хэдэн хувь нь шинээр өөрчлөгдчихөөд байгаа юм бэ. Найруулга, засвар нь ч яахав байдаг л байх гэж ингэж бодож байгаа юм.

Хоёрдугаар асуудал, Арвин гишүүний яриад байгаатай холбогдуулаад би зүгээр тэр төсөв хөрөнгө асуухгүй л дээ. Би ганцхан энэ хуультай нь холбогдуулж асуух гээд байгаа юм. Хамгаалах, хадгалах тухай орчихсон мөртлөө хамгаалах нь дандаа хүн хамгаалахаар биччихсэн байх юм та нар. Засаг дарга, сумын Засаг дарга хамгаална, аймгийн Засаг дарга хамгаална, тэр хамгаална, энэ хамгаална гээд л одоо бичиж л дээ. Хамгаалах орчин гэдэг юмаа яагаад ерөөсөө хуульчлахгүй байгаа юм бэ. Одоо жишээлэх юм бол боловсролын хуулин дээр бол сургууль бол сургалтын стандартыг хангасан байшин барилгатай байнаа гээд хуульчилчихсан байгаа шүү дээ. Түүнтэй адилхан яагаад энэ ийм их үнэтэй юмнуудыг хадгалдаг юмыг тэр байшин барилгаа хуульчлахгүй байгаа юм бэ та нар.

Энэ бол олон улсын болон дэлхийн энэ олон улсын үзмэр одоо энэ өв юмыг хамгаалдаг тэр дэлхийн стандартын түвшинд хангасан байшинтай, барилгатай тийм юмтай байна. Бүр одоо ингээд заачих хэрэгтэй шүү дээ. Ингээд заасан тохиолдолд одоо энэ нэг монголын хэдэн үзмэрийн байгууллагууд чинь цөмөөрөө татан буугдах юм байгаа юм шүү дээ. Татан буугдана гэдэг нь бол соль гэсэн үг. Солихын тулд төсөв батал гэсэн үг. Тэгж явна уу гэхээс биш өнөөдөр зүгээр одоо Боловсрол, соёл, шинжлэх ухааны яам тийм байшин барья гэж мөнгө оруулж ирэх бол хэн ч тоохгүй шүү дээ. Тоодоггүй юм чинь.

Хуулийн хүрээндээ бол би энэ хадгалах хамгаалах гэдэг юман дээрээ бол яг стандартын дагуу байшинтай байна, барилгатай байна, стандартын дагуу шил тольны цаана байна, юу байдаг юм бэ. Тийм юмыг нь одоо бүр оруулж ирээд, бүлэг болгоод оруулчих хэрэгтэй шүү дээ. Тэгээгүй тохиолдолд яаж одоо бид нар энэ том сүм хийд, одоо энэ сайхан юмнуудыг чинь хадгалах юм бэ.

Одоо өнөөдөр энэ талын Дүрслэх урлагийн музей чинь бол одоо Арвин гишүүний яриад байгаа юмнууд чинь нурж унах гэж байгаа шүү дээ. Тэгэхээр энэ бүлэг бол ерөөсөө огт байхгүй байна шүү дээ. Би хайгаад ерөөсөө олохгүй юм. Заавал байх ёстой гэж ингэж үзэж байгаа. Энэ дээр Боловсрол, соёл, шинжлэх ухааны яам юу гэж үзэж байгаа юм бэ. Гол нь байшин барилгатай байна гэхээсээ илүү стандарттай шүү. Энэ музей, энэ юмных чинь өөрөө олон улсын стандарттай байдаг. Тэр стандартын дагуу юм нь монголд байдаг ч юм уу, үгүй юм уу тэрийгээ байх талаас нь хийж өгвөл яасан юм.

Гуравдугаар асуулт. Ер нь бол Арвин гишүүн ч сая ярилаа. Энэ гадагшаа гаргаад байгаа юмнуудыг. Сурталчилгаан дээр бол хийж өгсөн байна л даа. Би нэг юманд л харамсаад байдаг юм л даа. Архангай аймгийн Хайрхан сумын тэр гол модноос гарсан тэр үнэт юмнууд бол угаасаа монгол хүн үзээгүй шүү дээ. Монгол хүн үзээгүй гарсан юм байгаа шүү дээ гадагшаа биетээрээ. Тэгээд одоо гадна талд яваа л даа. Би тэгж ойлгодог шүү дээ. Гадна нь үзмэр маягаар дэлхийг тойрч яваа гэж ойлгодог шүү дээ.

Тэр одоо ер нь хэзээ ирэх юм бэ. Одоо арай энэ Булган аймгаас олсон барьсан юмаа тэр чигээр нь гаргачих юм биш биз дээ ер нь бол. Үзүүлнэ, харуулна гээд. Энэ бол зүгээр ер нь жинхэнээрээ гардаг юм уу. Одоо жишээлэх юм бол Түрэгийн хөшөөний хуулбарыг чинь бол хуулсанаа биш жинхэнээ аваад гарчих дөхсөн биз дээ. Маш хэцүү шүү дээ ер нь бол. Одоо хуулж авсан л даа. Одоо музейд жинхэнээ тавьчихсан л даа. Хашаатын Түрэгийн хөшөөнд. Тэрийг чинь бол хувилж авсан юмаа биш хувилаагүйгээ аваад гарчих л дөхсөн юм шүү дээ тухайн жилд.

Тийм учраас энэ бүхнийг нэг их нарийвчилж хуульчлаагүй л юм шиг байх юм. Ямар тохиолдолд гаргах юм. Яаж гаргах юм, ямар хяналттай байх юм, хэн зөвшөөрөл өгөх юм. Бүгд ерөөсөө нэг л тийм хуулийн шинж чанартай юмнууд байхгүй л байгаад байх юм. Энийгээ юу гэж бодож байгаа юм бэ.

Дөрөвдүгээр асуулт. Тэр торгууль гэдэг нь бол та нар зүгээр мөнгө тавьчихжээ. Одоо ер нь бол бүх хуулиуд бол хөдөлмөрийн хөлсний доод хэмжээг төд дахин, төд дахин гэж хуульчилдаг тогтолцоо руу ороод явж байгаа. Тэр талаасаа ер нь хийчихвэл болохгүй юм уу. Хөдөлмөрийн хөлсний доод хэмжээг төд дахин нэмэгдүүлсэнээр торгон шийтгэнэ гэдэг юмнуудаа хийгээд өгчихвөл. Одоо энд бол дандаа мөнгө тавиад ороод ирсэн байна л даа. Ийм зүйлүүдийг нэг хариу аваадах уу. Хариулт авъя.

**А.Тлейхан:** -Ажлын хэсгээс хариулъя.

**З.Оюунбилэг:** -Тэгэхээр шинэчилсэн найруулга бол хуулийн 60-аас дээш хувь нь гарсан учраас шинэчилсэн найруулгаар эхлээд Соёлын өвийг хамгаалах хуульд нэмэлт, өөрчлөлт оруулахаар Засгийн газрын хуралдаанаар орж яваад дараа нь шинэчилсэн найруулга. Яагаад гэвэл энэ хууль маань анх бүр 1971 онд соёлын дурсгалт зүйлийг хамгаалах хууль гэж гараад, 1994 онд түүхийн дурсгалыг хамгаалах тухай хууль болж гараад, 2001 онд нөгөө биет бус руугаа оруулаад соёлыг хамгаалах хууль болоод, 2001 оны 6 сарын 30-нд батлагдсанаас хойш энэ хуулинд 4 удаа нэмэлт, өөрчлөлт орсон. 2004 он, 2005 он, 2006 он, 2003 онд гээд.

Тийм учраас энэ бол дахиж хэрэглэгдэхэд хэцүү болсон. Ингээд үг үсгэн дээр нэмэлт найруулга өөрчилбөр ороогүй бараг заалт бараг үгүй болсон учраас бүгдийг нь шинэчилсэн найруулга, тэгээд зарим заалтыг нэг зүйлд нь оруулж ингэж урд хойно нь оруулах, өөрчлөх энэ тэр гэсэн ийм юмнууд орсон учраас бид нар өргөн барих хуулийн төсөл боловсруулж, журмыг хуулийн дагуу бид нар шинэчилсэн найруулга болгосон юмаа сүүлдээ.

Тэр хамгаалалтын орчин байгуулах талаар түүх, соёлын хосгүй үнэт дурсгал зүйлийг найдвартай аюулгүй орчинд хамгаалнаа гэсэн заалт байгаа. Ер нь бол 2006 онд олон улсын стандартын дагуу нийцүүлж гаргасан Монгол Улсын музейн тавих үйл ажиллагаанд тавих шаардлага гарсан. 2006 онд баталсан стандарт байдаг. Тэрэн дээр музейн орон тоогий нь бүх сан хөмрөг нь ямар байх вэ, бүх юмнуудыг нь ингээд шаардлага стандарт бол байгаа. Тэрний дагуу бид нар музейн барилгуудад тэр хяналт тавьж байж байдаг тэр стандарт байгаа.

Тэр Архангайн Хайрхан сумын Францын төслийн, Франц-Монголын археологийн малтлагын гол нь нэг бол 2005-2007 онд Чингис хаан ба түүний үзэсгэлэнд оролцсон. Одоо бол археологийн хүрээлэнгийн археологийн музейд байгаа. Одоо бол хаашаа ч яваагүй байгаа. Тэгээд сая бол яахав Гол мод нэгийн хамгаалалтын бүсийг тогтоох сая 4 сарын 4-ний өдрийн Засгийн газрын хуралдаанаар оруулахад кординат нь байхгүй учраас бид нар Гол мод-1-ийг оруулж чадаагүй. Гол мод-2-ын Архангай, Өндөр-Улааны Гол мод 2-ын хамгаалалтын бүсийг сая 4 сарын 4-ний өдрийн Засгийн газрын хуралдаанаар тогтоож хамгаалалтанд авсан байгаа.

Туркийн олдворуудад яг эрх нь бол үндэсний музейд хадгалагдаж байгаа. Хуулбар нь тэр Бэлэг хаан хүчит сайтын олдворууд нь бол хуулбарыг нь өгчихөөд музейд байгаа. Торгуулийг бол бид нар яг энэ хуулиндаа хүчилж мөнгө төгрөгийг нь оруулаагүй. Гэхдээ Эрүүгийн хуулинд нэмэлт, өөрчлөлт оруулахаар Эрүүгийн хуулийн 210 дугаар зүйлийн 1.1-д нь бид нар ингэж оруулсан байгаа. Улс, аймаг, нийслэлийн хамгаалалтанд байх түүх соёлын жагсаалтанд орох түүх соёлын дурсгал болон байгалийн оригийг санаатай эвдсэн, гэмтээсэн, устгасан бол хөдөлмөрийн хөлсний доод хэмжээг 200-250 дахин нэмэгдүүлсэнтэй тэнцэх хэмжээний төгрөгөөр торгох. 3-аас дээш 6 сар хүртэлх хугацаагаар баривчлах, эсвэл 3 жилийн хугацаагаар хорих ял шийтгэнээ гэсэн энэ заалтыг манай хуультай дагалдаж гарах 4 хуульд өөрчлөлт орж байгаа. Аж ахуй тусгай нэгжийн зөвшөөрлийн тухай хууль, Сүм хийдийн харилцааны хууль, энэ Эрүүгийн хууль, Иргэний хууль эд нарт орох хувинд давхар хамт явж байгаа. Энэ торгуулийн асуудал бол Эрүүгийн хуулинд нэмж оруулахаар явж байгаа.

**А.Тлейхан:** -Ламбаа.

**С.Ламбаа:** -Би ганцхан юм тодруулчихъя. Би зүгээр асуулт асуучихъя л даа. Тэр стандарт батлагдсан журам, стандарт байгаа гэж байна л даа. Стандарт бол стандарт л даа. Стандартын газар баталдаг. Хэрэгжүүлнэ үү, яана уу тэрийг л харж л байдаг юм. Тэр шаардлага, стандартаа авчраад энэ хуульдаа бүлэг болгож оруулаад, бүр ингээд тас няс л болгочихмоор санагдаад байх юм. Тэгж болохгүй юм уу.

**З.Оюунбилэг:** -Болно болно. Бид нар эргэж хараад энэ яг орчин, яг музейн барилга байшин яг хөдлөх дурсгалуудыг бид нар чинь шинээр нэр томъёо гэсэн зүйл оруулаад хөдлөх гэж юугаа хэлэх вэ, үл хөдлөх нь юу вэ гэдгийг оруулчихсан байгаа шүү дээ. Тэгэхээр хөдлөх дурсгалуудыгаа хадгалах тэр номын сан, архив, музейн аюулгүйн орчин талаар нэмж оруулж болноо. Стандартаасаа аваад.

**А.Тлейхан:** -Оюунхорол гишүүн асууя.

**Д.Оюунхорол:** -Би хоёр, гуравхан юм асуугаадахъя гэж бодсон юм. Ер нь бол энэ соёлын өвийг бүртгэх, нөгөө талаас гэвэл аймаг, нийслэл, сумын Засаг дарга тухайн орон нутгийн соёлын өвийн бүртгэл мэдээллийн санг бүрдүүлдэг. Тэгээд өнөөдөр бас ингээд зарим талаар нэгэнт одоо улсын төсвийн хөрөнгө мөнгө гаргаад, тэгээд бас тодорхой хүн цалинжаад, тодорхой төсөв хөрөнгө мөнгө үрдэг бол үнэхээр энэний үр дүн аягүй тодорхой байх хэрэгтэй. Яг өв мөн юм уу, үнэхээр үл хөдлөх хөрөнгө өв мөн юм уу.

Өнөөдөр би Ламбаа гишүүний саяын ярьж байгаатай яг санал нэг юм ярих гээд байсан юм. Ерөөсөө энэ стандарт нь юу юм бэ. Соёлын өв гэж одоо нэрлэж байгаа барилга байшин. Жишээлбэл Улаанбаатар хоттой холбоотой. Улаанбаатар хотод байгаа маш олон барилга байшингуудыг соёлын өв гэж нэртэй тэгээд ямар ч стандартын шаардлага хангаагүй, ингээд навсайгаад уначихсан тэрийг сэргээдэггүй, засварладаггүй ингээд нураад уначихсан юм шиг одоо бараг нурж унахад бэлэн болчихсон ийм барилга байшингуудыг дандаа түүхийн дурсгалт газар, энэ бол соёлын өв гээд нэрлэдэг.

Тэгэхээр энэнийхээ стандартыг ер нь яаж цэгцлээд, үнэхээр энэ нийслэл хотын ч гэсэн бас нэг ийм хөгжилтэй чинь хөл зэрэгцэж чадахгүй байна шүү дээ. Тэгэхээр энэ асуудлуудаа ер нь юу гэж үздэг юм бэ. Ямар арга хэмжээ авъя гэж боддог юм бэ гээд нэг ийм асуултыг асууж байна.

Хоёрдугаарт нь, Бямбацогт гишүүн түрүүн асуусан. Аягүй бүдэг хариулт өгч байна манай яам. Монголын цирк гэдэг бол Монгол Улсын брэнд. Монгол гэдэг улсыг ер нь дэлхийн тавцанд гаргаж байхдаа Норовсамбуу гэдэг хүний уран нугаралтыг л дэлхийн олон нийт бараг үе мөчгүй юм шиг ийм том авьяасыг харж бишрэн бахархаж байсаан.

Өнөөдөр бол Монгол Улсын нийгмийн салбарын хувьчлалыг хийгээгүй ээ. Нийгмийн салбарын хувьчлалын тухай хууль байхгүй ээ. Бид өнөөдөр туршилтын журмаар хамгийн том үнэт байсан зүйл монголын циркийг хувьчилсан. Хувьчилсан, ямар хувьчлалаар. Менежментийн хувьчлал хийж байнаа гэж эхэлж ярьсан. Тэгээд өнөөдөр ганцхан нийслэлд байсан циркийн хүүхдүүд сургаж байсан, нугарч байсан тэр хичээл сургалтаа явуулдаг байсан циркээ тоглодог байсан тэр объектыг байхгүй болгосон.

Өнөөдөр бол уран нугаралт үндсэндээ байхгүй, бодлогогүй. Тэр уран нугаралт гэдэг авьяас төрмөл хувь заяатай байгаа авьяастай хүмүүс сонирхлоороо өөр өөрсдөө байшин байшингийн нэг, хоёр өрөө түрээслэж, сургалт явуулах орчноо хийж байгаа. Яг амьдралын үнэн бол энэ.

Цирк өнөөдөр хувьчлагдаагүй байхад ядаж цирк дээр үнэхээр нөгөө авьяастай мундаг манай лидерүүд чинь сургалтаа явуулаад, тэнд олон хүүхдийг бэлтгээд, арын уран нугарагчдыг бэлтгэж байсан.

Одоо энэ тогтолцоо бол үндсэндээ энэ хувьчлалаас хойш ингээд байхгүй байсан. Одоо хүүхдэд нь сургалт хичээлээ явуулдаг тийм орчин байхгүй болсон. Тэгээд энэ асуудлыг юу гэж боддог юм. Менежментийн хувьчлал мөн байсан юм уу. Үнэхээр ямар гэрээ хэлэлцээрийг хийж энэ цирк гэдэг байгууллага чинь энэ монголын энэ цирк гэдэг урлагийг энэ өвийг хамгаалах гэж яг хуулиндаа зааж, энэ хувьчлалын процесс явсан юм бэ гэдэг асуудлыг надад хариулж өгөөч ээ гэж хүсч байна.

**А.Тлейхан:** -За хариулъя. Ундармаа сайд.

**З.Оюунбилэг:** -Би эхний асуултыг хариулчихъя. Тэгэхээр бүртгэл мэдээллийн сан бол хуучин 3 шаттай, манай хуучин хуулинд бол сумынх, тэгээд аймаг, нийслэл, тэгээд улсынх гэж 3 шаттай байнаа л гэж заасан байсан. Энийг бид нар шинэчилсэн найруулгандаа улам тодруулаад, одоо сумын соёлын бүртгэл мэдээллийн сан, соёлынхоо өвийн төвд аймаг, нийслэлийнх нь бол аймаг, нийслэлийн музей дээрээ, улсын нэгдсэн бүртгэл гэж яриад байсан бол соёлын өвийн үндэсний төв гэж үндэсний гэж бас болох бүтэцтэй бодлоготой тэгж хийсэн байгаа.

Тэгээд бүртгэл мэдээллийн санд бол тухайн тухайн тэр шат шатны тэнд бол үл хөдлөх дурсгал байшин барилга, хөшөө дурсгал нь музейн хөдлөх дурсгал бүгд тэр бүртгэл мэдээллийн санд адилхан бүртгэгдэнэ. Тэр суман дээрээ, соёлын төв нь бүртгэлээ явуулаад шат шатандаа өгөөд. Тэгээд шинээр нэмж оруулсан заалтууд бол тэр нууцлал, аюулгүй байдал эд нарыг нь шат шатандаа хариуцна гэдгээр оруулсан байгаа.

Оюунхорол гишүүний хэлээд байгаа тэр үл хөдлөх дурсгал, байшин барилга бол манай хуулин дээр зөвхөн энэ жагсаалтыг Засгийн газар баталнаа гэчихсэн. Тэгээд одоо манай 2008 оны 175 дугаар Засгийн газрын тогтоолоор бол 450 аймаг, зөвхөн улс, аймаг, нийслэлийн гэсэн жагсаалтыг баталсан байгаа. Өнөөдөр бол энэ эрх зүйн хамгаалалтыг сум, аймаг, нийслэл, улсын гэж байгаад улсын хамгаалалтанд авах жагсаалтыг бол Засгийн газар руу яам хариуцаж оруулж байхаар. Аймаг сумынхаа хэсгүүд дээр байгаа байшин барилга, түүх соёлын дурсгалаа бол Иргэдийнхээ төлөөлөгчдийн хурлаар баталж байхаар байгаа.

Өнөөдөр бол тийм л байгаа. Нийслэлийн хамгаалалтанд байгаа бүх дурсгалуудыг Нийслэлийн Иргэдийн төлөөлөгчдийн 2007 оны тогтоолоор хамгаалалтанд авчихсан байгаа.

Тэгэхээр ер нь бол түүхийн дурсгалт зүйл гэж энэ байшин барилгын алийг нь хэлээд, алийг нь яагаад байгаа юм бэ. Оруулаад байгаа юм бэ гэвэл манайх бол ерөөсөө анх 1995 онд түүх дурсгалыг хамгаалах хууль гараад анх жагсаалт гэж гарахдаа бол 1924 оноос өмнөх баригдсан дурсгалуудыг түүх соёлын дурсгалд оруулж, одоо энэ жагсаалтанд оруулсан байгаа. Энэ нь бол улс улс бүхэн өөр өөрийнхөө онцлогтой, зарим нь 1710 оноос, зарим нь бол нэртэй археологийнх гээд улс улс бүхэн өөр өөрийн онцлогоороо оноо тогтоосон байдаг нэг талын жишиг бол.

Сэргээн засварлах ажил нь бол бид нар үндэсний хөтөлбөрөөр түүх соёлын үл хөдлөх дурсгалыг хадгалж хамгаалах, сэрэмжлэх үндэсний хөтөлбөр гээд одоо 2008 оноос 2015 онд хүртэл хэрэгжүүлэх 13 тэрбумын төсөвтэй хөтөлбөр байгаа. Энэ хөтөлбөрийн дагуу энэ дагуу бид нар улсын хамгаалалтанд байгаа сэргээн засварлах юунуудаа гаргаад байгаа. Тэрэн дээр бас орон нутгаас гаргах хөрөнгүүдийг оруулсан байгаа. Энэ төсөл бол нэгдүгээр шат нь 1998 оноос 2005 он хүртэл хэрэгжээд, 2006 онд Засгийн газрын хуралдаанаар оруулахад орон нутаг бол ерөөсөө бараг хөрөнгө гаргаагүй байсан.

Гэтэл энэ хөтөлбөр дээр орон нутгаас гаргахыг нь, улсаас гаргахыг нь гадаадын зээл хандиваар гаргахыг нь тус тусад нь ялгаад нийт 13 тэрбум төгрөгөөр хичнээн дурсгал засах вэ гэдгийг нь ангиллаар хуваагаад оруулчихсан байж байгаа. Энэ хөтөлбөрийн дагуу л одоо сэргээн засах ажил явагдаж байгаа даа.

**Д.Оюунхорол:** -Оюунбилэг ээ, би сая асуулаа шүү дээ ганцхан ерөөсөө. Жишээлбэл нийслэл хотод байгаа түүхийн дурсгалт газар гэж нэрлэчихээд, тэрний дотор тал руу нь яваад орохоор баар, хоолны газар. Түрээсэлдэг ийм объект болчихсон байгаа байхгүй юу. Энэ чинь хүнийг гаднаас нь харахаар энэ түүхийн дурсгалт газар гэж нэрлэчихсэн мөртлөө дотор руу нь яваад орохоор баар ресторан бараг болчихоод байна шүү дээ. Хоолны газар, үйлчилгээний газар. Хэрвээ ийм байгаа бол энэ чинь одоо нөгөө стандартанд чинь нийцэж байгаа юм уу. Засвар хийх юм уу, ийм юманд хөрөнгө оруулалт хийх юм уу.

Зөвхөн түрээсэлдэг хоолны газрыг засах тухай асуудлыг төсвийн хөрөнгөөр хийнээ гэдэг нь өөрөө бас утгагүй зүйл байнаа. Тэгэхээр энэ юмыг нийслэлд байгаа өмчин дээр энэ асуудлуудаа яагаад цэгцлэхгүй байгаа юм бэ. Үнэхээр түүхийн дурсгалт газар мөн юм уу, биш юм уу гэдгийг нь ч бараг тодорхойгүй. Заримдаа бараг одоо баар, ресторан, архины газар шиг газруудыг түүхийн дурсгалт газар гэж нэрлэчихээд түрээслээд, түрээснийх нь мөнгийг өндөр ч бай, ямар ч бай хэлбэрээр хоёр янзын үнэтэйгээр түрээслээд кармандаа нэг хэсэг нь тэр мөнгийг чинь хийгээд суугаад байна шүү дээ.

Тэгэхээр би энэ жаахан шударга биш байгаад байдаг юм биш биз дээ гэж бодож байна.

**З.Оюунбилэг:** -Энэ заалтыг шинээр оруулсан байгаа. Яг одоо түүх соёлын дурсгалт энэ барилган дээр тэр реклам, зар сурталчилгаа хийх, өөр зориулалтаар ашиглахаас гадна анхны төрх байдал эд нарыг өөрчлөхийг хориглоно гэсэн заалтыг нэмж оруулсан байгаа шүү дээ шинэчилсэн найруулга дээр. Одоо өөр зориулалтаар ашиглах, дээр нь зар сурталчилгаа, тэгээд янз бүрийн юм яах. Анхных нь төрхийг яах эд нарыг хориглосон заалтаар оруулаад, бас нөгөө арга хэмжээн дээр оруулчихсан байгаа. Шинэ заалт оруулчихсан байгаа.

**А.Тлейхан:** -Дараагийн асуултыг хариулъя.

**Л.Цэдэвсүрэн:** -Оюунхорол гишүүний хоёр дахь асуултанд хариулъя. Монгол Улсын циркийг 2006 онд тухайн үеийн төрийн болон орон нутгийн өмчийн тухай хуулиар менежментийн гэрээгээр бол хувьчилсан. Хувьчлаад хоёр жил туршилтын хугацаатай явж байгаад 2008 оны сүүлээр албан ёсоор хувьчилж авсан этгээдтэй гэрээ байгуулсан байгаа. Яахав гэрээний гол зорилго бол тухайн байгууллагын үндсэн үйл ажиллагааны нөхцөлийг өөрчлөхгүй, дотор нь ажиллаж байгаа циркийн салбарын хүний нөөцийг хэвээр хадгална гэсэн тийм зарчимтайгаар энэ хувьчлал бол хийгдсэн.

Одоогийн байдлаар бол Хөгжим бүжгийн коллеж дотор циркийн тэнхим гэж ажилладаг. Энэ тэнхмийн сургалтын үйл ажиллагаа голцуу хаана явж байна вэ гэхээр бид нарын нөгөө хэлж заншсанаар бол хуучин циркийн барилгад явж байгаа. Энэ нь одоогийн томъёоллоор бол нөгөө Дашчойлин хийдэг байдаг түүх соёлын хамгаалалтын бүсэд орчихсон ийм барилга байгаа.

Сүүлийн 2 жилийн хугацаанд энэ барилгын ашиглалт маш муудчихсан, тэнд хүүхдүүд циркийн бэлтгэл хийх боломж байхгүй, хэд хэдэн хүүхэд бэртсэн ийм тохиолдол гарсан учраас энэ жил бид нар барилгын хяналтын албаныхантай хамтарсан ажлын хэсэг гаргаад, өнгөрсөн 7 хоногт бүр экспертийн дүгнэлтийг нь гаргуулчихсан байгаа.

Энэ барилгыг бол одоо түүх соёлынх нь дурсгалт хэвийг хэвээр хадгалаад, шинэчлэн барих бол зайлшгүй шаардлагатай юм байнаа гэсэн тийм дүгнэлт гарчихаад байна.

Циркийн сургуулийн хувьд биеэ даасан циркийн боловсон хүчин, хүний нөөц бэлтгэдэг ийм сургууль байгуулахаар, дунд сургууль байгуулахаар бол яам бодлоготой байгаа. Энэ бол түр одоохондоо хүлээгдчихсэн байгаа. Яагаад гэхээр Хөгжим бүжгийн коллежийг өөрийг нь хөгжмийн консерватур болгох асуудал энэ онд шийдэгдэнэ. Энэ онд шийдэгдсэнтэй уялдуулаад циркийн сургууль бол тухайн сургуулийн бүтцээс гарч биеэ даасан сургууль болж байгуулагдах юмаа.

Тэгээд энэ сургууль байгуулагдсанаараа бид нар ямар ч байсан Монгол Улсад циркийн боловсон хүчин бэлтгэх асуудал маань цаашид бодлоготойгоор хэрэгжинэ гэж үзэж байгаа.

**А.Тлейхан:** -Гишүүд хуулийн төсөлтэй холбогдуулан асуулт асууж, хариулт авлаа.

**Д.Оюунхорол:** -Би Цэдэвсүрэн даргаас нэг асуулт асуугаад миний асуултанд дутуу хариулчихлаа.

Одоо өөрөөр хэлбэл монголын цирк чинь ямар хувьчлалаар, менежментийн хувьчлалаар гэсэн үү чи сая. Ер нь бол Монгол Улсын Их Хурлаас нийгмийн салбарын хувьчлалын тухай хууль ерөөсөө батлагдаагүй шүү дээ.

Тэгээд нэг иймэрхүү арга замаар ингээд яг үндсэндээ бол дэлхийн өвд бүртгэгдэх тэр үндэсний хамгийн том түүх соёлынхоо өвийг бид нар ингээд байхгүй устгаж байна шүү дээ. Циркийг одоо дахиад тийм байшин барина гэж байхгүй. Би бол өнөөдрийн циркийн барилга бол суммогийн ордон болох юм байнаа ирээдүйд гэж харж байгаа шүү дээ.

Монгол бол дахиад тийм бүтээн босголтыг монголын хойч үед үлдээж өгч чадахгүй ээ. Бид нар байгаа юмаа ийм хариуцлагагүй байдлаар устгаж үгүй хийж байгаа нь бол үнэхээр хариуцлагагүй зүйл байхгүй юу. Бид нар шинээр цирк барьж чадахгүй шүү дээ төр. Байж байсан ганц өмчийг нь аваачаад хэн ямар даргын, ямар шийдвэрээр ер нь ийм асуудлуудыг хийсэн юм бэ. Надад бол энд аягүй том хариуцлага цаана нь байдаг юм байнаа гэж ойлгодог юм шүү дээ би.

**Л.Цэдэвсүрэн:** -Яахав төрийн болон орон нутгийн өмчийн хуулин дээр бол менежментийн гэрээ гэдэг нэр томъёо байхгүй л дээ. Удирдлагын баг гэсэн нэр томъёотой байдаг. Тэгээд яг энүүгээр нь хувьчилчихсан байгаа.

**Д.Оюунхорол:** -Хуульгүй хувьчилчихсан байхгүй юу.

**А.Тлейхан:** -Гишүүд хуулийн төсөлтэй холбогдуулаад асуулт асууж, хариулт авлаа. Төсөлтэй холбогдуулан санал хэлэх гишүүн байна уу? Арвин гишүүн санал хэлэх юм уу.

**Д.Арвин:** -Тэгэхээр энэ хууль бас чухал хууль юмаа. Тэгээд энийг бас хэлэлцэх гэж Байнгын хороон дээр нэлээн удсан байгаа. Тэгээд энэ яагаад удсан бэ гэвэл та бүхэн мэдэж байгаа.

Өнөөдөр мэдээж гишүүд энийг дэмжээд гарчих байх гэж би бодож байна. Гэхдээ соёлын өвийг өнөөдөр хамгаалах тухай хууль баталж байгаа шүү гэдгийг бас би гишүүдэд хэлмээр байна. Гэтэл бид нар өнөөдөр соёлын биет өвийг хилээр нэвтрүүлэх гээд энэ журам бол ерөөсөө монголын бүх дурсгалыг гадаадад зөөвөрлөж байгаа, энэ төрийн захиргааны байгууллагуудын хийж байгаа энэ ажлыг амьдрал дээрээ бол сая Оюунбилэг хийхгүй гэж хариулж байна. Хийдэггүй гэж хуулин дээрээ, цаасан дээрээ ярьж байна.

Амьдрал дээрээ энэ чинь та нарын зөвшөөрлөөр гарч байгаа. Чи энэ хуулиа дахиад энд баталгаажуулаад ороод ирсэн байна. Та нар хар. 21.1. Соёлын биет өвийг эргүүлж авчирах нөхцөлтэйгээр судалж, шинжлэх, сурталчлах. Юу яриад байгаа юм. Гадаадынхан манай юмыг судалж, сурталчлах юм уу. Сэргээн засварлах зорилгоор манайд сэргээн засварлах газар байна. Тэрний мөнгийг нь гаргаад өгье, 500 сая төгрөг гаргаад өгье. Түүний хадгалалт хамгаалалтыг найдвартай нөхцөлийг бүрдүүлсний үндсэн дээр соёл шинжлэх ухааны асуудал хариуцсан төрийн захиргааны төв байгууллагын зөвшөөрлөөр гэдэг чинь та нарын хийдэг бизнес.

Улсын хилээр 2 жилээс дээшгүй, энд хариуцлага ярина шүү. Чи өнөөдөр олон хүнээр хамгаалалттай байгаа байх. Хоёр жилийн хугацаагаар нэвтрүүлж болноо гэж юу ярьж байгаа юм. Ийм хууль оруулж ирж байгаа энэ яамныхантай би юу ярих юм. Шаардлагатай бол нэг жил хүртэл хугацаагаар нэг удаа сунгаж болноо гээд. Ерөөсөө энэ заалтаар төрийн захиргааны байгууллагуудын улсын заалтаар хилээр гараад байгаа гэдгийг маш олон хил гаалийнхан надад хэлж байгаа. Энэ хуулиа бүр баталгаажуулаад хоёр жил, гурван жил хүртэл гаргана гээд манай юмыг яасан их судалдаг гадаадынхан бий болчихсон юм.

Тэгээд энэ хуулийг нь бид нар өнөөдөр би одоо өнөөдөр та нар ингээд батална гэвэл надад маш харамсалтай байна. Бид гадаадынхаа өвийг бүгдийг нь зөөгөөд байна гэж та нар өөрсдөө ярьчихаад энэ хуулин дээр чинь энэ чинь ороод ирчихсэн байна шүү дээ. Энэ хүмүүсүүдийн хийдэг бизнесийг бид нар өнөөдөр хуулиар нь дэмжээд явах юм бол энэ хуулийг би дэмжих ерөөсөө энийг буцаах битгий хэл хэрвээ Их Хурал аваад Байнгын хороо энийг засна гэх юм бол бүр засах хэрэгтэй.

Тэгээд бид нар энэ соёлын өвийг нь дотоод, гадаад байгаа байдал. Одоо өнөөдөр соёлын өв чинь ямар байгаа вэ гэхээр шинээр байгаа шинээр гарч байгаа археологийн дурсгал нь шууд гадаадад гарчихдаг. Одоо байгаа нь далд байгаа. Тэгээд хадгалалт хамгаалалтыг нь одоо энэ бүх стандартыг нь ингэж хийнэ гэсэн ямар ч хуулийн заалт байхгүй байна шүү дээ. Бид одоо соёлын өвийн юм яриад байгаа болохоос биш бид одоо энэ хэдэн бичиг цаасан дээр хэдэн үсэг биччихсэн юмыг бид ярихгүй шүү дээ.

Энэ өвийг чинь яаж сэргээн засварлах юм, яаж хамгаалах л юм яриад байтал энэ юм нь байхгүй байгаа хуулийг бид өнөөдөр хүлээж авна гэж юу ярьж байгаа юм. Ер нь одоо их хариуцлагагүй ажиллаж байгаа. Бид нар миний мэдэхээр бол 1996 онд дэлхийн өвд бүртгүүлэх боломжтой дурсгалыг жагсаалт гарч 1996 онд ЮНЕСКО-д холбоонд илгээснээс хойш өнөөдөр нэг ч удаа шинэчлэлт хийгээгүй. Үүнээс болж өнөөдөр энэ манай одоо соёлын өвийг булаацалдах асуудал гараад байгаа. Тэгээд энэ асуудлаараа яагаад өнөөдөр 1996 онд энэ ЮНЕСКО-д бүртгүүлсэн юм. Энэ жагсаалтаа яагаад шинэчлэх юмыг хүртэл өнөөдөр энэ хуулин дээрээ. Энэ чинь соёлын өвийг байнга энэ өвийг бид нар яагаад ингэж ЮНЕСКО шинэчлэх асуудлыг хүртэл энэ хуулин дээрээ зааж өгөхгүй байгаа юм.

Энэнээс бодоод байхад ер нь одоо энэ соёлын түүхэн дурсгалаар бол маш их олон бизнес гадаад дотоодынхонтой нийлээд бизнес хийж байгаа асуудлыг бол би олон жишээгээр мэднэ. Хэн зөвшөөрөл өгдөгийг чинь ч мэднэ. Тэгээд энийг чинь ингээд баталгаажуулаад ороод ирлээ.

Ийм учраас одоо хэрэв Их Хурлын гишүүд авах юм бол энэ дээр бид нар ажлын хэсгийг гаргаж, энэ заалтуудыг нь бүр өөрчилж оруулъя. Тэгэхгүй бол одоо ингээд л бүгдээрээ гаргахгүй гэж сайхан ярьчихаад энэ хэдийн аманд итгэчихээд, амьдрал дээр нь бид нар энийг чинь гаргах юмыг нь батлаад өгч байна шүү дээ. Энэ чинь бас болохгүй шүү дээ. Энэ хариуцлагагүй, нэг хоёр хэдэн бизнес хийдэг хүнээс болж Монгол Улс ингэж бид нар ямар энэ Монгол Улс чинь хэдэн зуун жил оршино, бид хэд бол хэдхэн жилийн настай улсууд. Тэгэхэд л одоо энэ улсуудын хариуцлагагүй байдлаас болж буруу хууль гаргаж, монголын одоо ер нь дэлхийн ард түмэн юу болсон бэ гэхээр.

Ер нь одоо соёлын өвөөрөө бахархаж, баяждаг тэрүүгээрээ одоо бие биенээсээ уралддаг боллоо шүү дээ. Яагаад вэ гэвэл жижиг буурай гээд манай Монгол Улс жижиг, буурай улс биш, гэтэл өнөөдөр хамгийн их дурсгалтай нь манай улс. Манай улс руу маш олон улсууд ингэж сонирхож байгаа нь юу вэ гэхээр соёлын манай дурсгалыг авах гэж төрийн бодлогоороо сонирхож байгаа улс орон бий болчихсон.

Яагаад гэвэл улс орон гэдэг чинь бол хөгжил нь бол энэ соёлын биет өв байдаг юм байна лээ л дээ. Гэтэл манайхан бол бид нарын юм бол ерөөсөө л энэ цахилгаан станц, нүүрс, Оюу толгой л бид нарын хөгжил, оюун ухаан болчихсон.

Тэгээд одоо энэний завсраар нүүрс эд нар гэж явж байх завсраар нь энэ хамаг юмыг чинь ингээд явуулж байгаа энэ улсуудыг ингээд олон жил байлгаж, олон жил ингэж энэ самуу хууль хийлгүүлж, ингэж юмыг явуулж байгаа байдал бол энэ маш том асуудал. Энэ асуудлыг ч гэсэн Үндэсний аюулгүй байдлын зөвлөлд ярьж, энэ соёлын өвийг гаргах гэж байгаа асуудлыг бүр нэн даруй зогсоох хэрэгтэй.

Ямар ч орон өнөөдөр гадны өөрийнхөө соёлын өвийг нэг ширхэг тэвнээ ч гаргахгүй. Харин хүний юмыг ингэж авдаг байхгүй юу. Гэтэл тэр авч байгаа орон нь ганцхан Монгол байгаа шүү.

Тийм учраас би энэ хуулийг хэрэв хэлэлцээд, аваад бас хэлэлцэх нь зүйтэй л дээ. Энэ заалтууд бас өмнөх хуулиуд дээр байгаа. Энэ заалтыг бүр байхгүй болгож хэлэлцвэл нэг хэлэлцмээр байна. Эсвэл одоо ингээд явж гаргаж, хийх одоо энэ байгаа дурсгалуудыг нь бүгдийг нь энэ музейн дор ингээд харанхуй орчинд байлгана гээд стандарт эд нарыг нь тогтоохгүй ийм хуулийг зүгээр аваад баталчих юм бол одоо миний хувьд эсэргүүцмээр байна. Тэгээд энэ дээр бас ямар бодолтой байгаа юм.

**А.Тлейхан:** -Ламбаа гишүүн.

**С.Ламбаа:** -Ер нь бол шинэчилж орж ирж байгаа гэдэг утгаараа хэлэлцэх нь зүйтэй байхаа. Арвин гишүүний бухимдаад байгаа юмнууд дээр бол анхаарал тавих ёстой л доо ажлын хэсэг. Ер нь бол энэ хуулийг тийм үндэсний аюулгүй байдал талаасаа, үндэсний эрх ашиг талаасаа бодож нэлээн сайн цэгцлэх шаардлага бол байна уу гэвэл байгаа юм.

Би юун дээр хэлээд байна вэ гэвэл наад зах нь бид хадгалалт хамгаалалтынхаа асуудлыг Монгол Улсдаа нэг жинхэнэ ёсоор нь хадгалдаг, хамгаалдаг тогтолцоо руу нь орох үүднээсээ улсын төсөв хөрөнгийг хуваарилахад чиглэгдсэн том заалтуудыг хийгээд өгчих нь зөв.

Түрүүн хэллээ л дээ. Стандарт байдаг юм гэж. Стандарт бол яахав вэ, ерөөсөө одоо Боловсролын яам боловсруулаад л үнэ стандартын нөгөө хэмжил зүйн газар ч билүү нэг газар очоод л мэргэжлийн бус улсууд уншаад л баталчихдаг нэг ийм л тогтолцоотой улс шүү дээ Монгол Улс чинь. Тэр байтугай одоо мэргэжлийн байгууллага нь хийсэн юмыг баталчихаад, буцаагаад мэргэжлийн байгууллага нь худалдаж авах нь холгүй ийм тогтолцоотой шүү дээ. Тэрийгээ одоо тараахын тулд.

Тийм учраас бид нар би бол юу хэлээд байна вэ гэхээр тэр орчин нөхцөлийг нь бий болгох үүднээсээ хуулийн нарийн заалтуудыг хийж өгөөд, тэр хуулиар дандаа төсөв төлөвлөгөө юм нь батлагддаг тогтолцоо руу нэгдүгээрт оруулах хэрэгтэй.

Хоёрдугаарт бол ер нь бол яахав гадагш нь гаргаж юм сурталчилж бололгүй яахав. Тэгэхдээ сурталчлахдаа бол биет яг өөрийнх нь дүрээр гаргах ёстой юм уу, аль эсвэл одоо нөгөө хуулбар маягаар гаргах ёстой юм уу гэдэг асуудал л байдаг шүү дээ. Жинхэнэ өөрийнх нь биетээр нь гаргах тухай асуудал дээр манайх их чөлөөтэй байгаад байх шиг байдаг юм.

Тийм учраас энийг яг тэр дэлхийн стандартаар нь хуулбараар нь гаргаж үзүүлнэ, барина, энэ чинь зүгээр Монгол Улсын үнэт өв соёлыг гадаадад гаргаж үзүүлэх нь зөв шүү дээ. Тэгэхдээ яг бид бодитой биетээр нь гаргах уу, аль эсвэл хуулбараар нь гаргах уу гэдэг л асуудал яригдаад байдаг юм шиг байгаа юм. Өв дээр бол. Тийм учраас энэ тал дээр нь ажлын хэсэг нэлээн сайн ажиллаад гаргах нь зөв байх гэж ингэж бодож байна.

Дараагийн нэг асуудал бол энэ хуулин дээр би тэр хариуцлагын тогтолцоонууд одоо ингээд л сонин хэвлэл дээр хулгай ороод л ингээд хамаг юмыг нь аваад явчихсан юм л гарах юм. Ер нь бол одоо энэ хуулин дээрээ хүртэл бид нар чинь хадгалалт хамгаалалтын тэр харуул манаа ямар байх ёстой юм. Ерөөсөө энэ чинь маш их өндөр түвшинд байдаг тогтолцоо юм байна лээ шүү дээ гадны оронд. Тийм учраас бүх юмыг нь нарийвчилж хуульчлаад өгчихвөл зөв байх.

Тийм учраас ажлын хэсэг энэ дээр нэлээн үнэтэй өөрчлөлтүүдийг хийгээд, тэгээд энийг батлах ёстой юм. Энийг батлахгүй яваад байх юм бол улам л алдаад дуусна шүү дээ. Батлахгүй л яваад байвал. Харин ч одоо нарийсгаад орж байгаа нь хурдан батлаад гаргаад, тэгээд шинэчилсэн найруулга болгоод баталж байгаа нь. Энэ чинь анх хамтарсан Засгийн газрын үед нэмэлт, өөрчлөлт гэж оруулж ирээд, тэгээд шинэчилсэн найруулга болж бүр өргөтгөгдөж байгаа хууль шүү дээ. Тэр утгаараа ярих юм бол энэ маш чухал хууль шүү.

Гишүүд бол их анхааралтай хандаж байна. Анхааралтай хандахаас ч өөр аргагүй. Тийм учраас энийг дэмжээд, харин Их Хурал руу хурдан оруулах хэрэгтэй. Оруулж батлуулах хэрэгтэй. Энийг энэ чуулганаар багтаад баталчихвал уг нь сайн л байна.

**А.Тлейхан:** -Гишүүдэд баярлалаа. Манай ажлын хэсэг анхааралдаа авах ёстой. Манай гишүүд олон төрлийн маш чухал үнэтэй зүйлүүд, саналууд хэллээ шүү. Мэдээж энэ хууль одоо чуулганаар хэлэлцэгдээд, дэмжигдсэн тохиолдолд ажлын хэсэг гарна. Яригдсан бүх зүйлүүдийг нэг нэггүйгээр тусгаж, үндэснийхээ соёлын өв, тэгээд үндэснийхээ бас аюулгүй байдалтай холбогдолтой асуудлуудыг анхаарах ёстой гэдгийг хүмүүс сануулж байна.

Ингээд соёлын өвийг хамгаалах тухай хуулийн шинэчилсэн найруулгын төсөл болон уг хуулийн төсөлтэй холбогдуулан дагалдах бусад хуулийн төслүүдийг чуулганы нэгдсэн хуралдаанаар хэлэлцэхийг дэмжсэн санал хураалт явуулъя. Гараа өргөнө үү. 10-7. Баярлалаа. Энэ дэмжигдэж байна.

Байнгын хорооны санал, дүгнэлтийг чуулганд илтгэх гишүүн байна уу? Арвин гишүүн илтгэх юм байна. Арвин гишүүнийг томилъё.

Гишүүддээ баярлалаа. Хуралдаанаар хэлэлцэх асуудал дууссан тул хуралдаан хаасныг мэдэгдье. Гишүүддээ болон ажлын хэсгийнхэнд баярлалаа.

***Хуралдаан 11 цаг 50 минутад өдөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш